NN 107/95, 150/05
ZAKON O VODAMA
I. TEMELJNE ODREDBE 

Članak 1. 

Ovim se Zakonom uređuje pravni status voda i vodnog dobra, način i uvjeti upravljanja vodama (korištenje voda, zaštita voda, uređenje vodotoka i drugih voda i zaštita od štetnog djelovanja voda), način organiziranja i obavljanja poslova i zadataka kojima se ostvaruje upravljanje vodama; osnovni uvjeti za obavljanje djelatnosti vodnog gospodarstva; ovlasti i dužnosti tijela državne uprave i drugih državnih tijela, jedinica lokalne samouprave i uprave i drugih pravnih subjekata, te druga pitanja značajna za upravljanje vodama. 

Ovim se Zakonom osnivaju i Hrvatske vode - pravna osoba za obavljanje poslova upravljanja vodama (u daljnjem tekstu : Hrvatske vode). 

Sredstva za fianciranje poslova i zadataka kojima se ostvaruje upravljanje vodama osiguravaju se u skladu s posebnim zakonom. 

Članak 2. 

Odredbe ovoga Zakona odnose se na: 

- površinske i podzemne vode, 

- mineralne i termalne vode, osim mineralnih i geotermalnih voda iz kojih se mogu pridobivati mineralne sirovine ili koristiti akumulirana toplina u energetske svrhe što se uređuje Zakonom o rudarstvu i 

- nalazišta vode za piće u teritorijalnom moru 

Iznimno od odredbe stavka 1. podstavka 1. ovoga članka na priobalne vode primjenjuju se isključivo odredbe ovoga Zakona o zaštiti voda i to: o izradi planova upravljanja vodnim područjem i nižih planova donesenih na temelju ovoga Zakona, a neovisno o izvorima onečišćenja, o neposrednoj provedbi praćenja stanja voda (monitoring), te o neposrednoj provedbi zaštite voda od onečišćenja s kopna i otoka.

Granicu između kopnenih voda i priobalnih voda sporazumno utvrđuju ministar nadležan za vodno gospodarstvo i ministar nadležan za more. 

Članak 3. 

Vode su opće dobro koje zbog svojih prirodnih svojstava ne mogu biti ni u čijem vlasništvu. 

Vode kao opće dobro imaju osobitu zaštitu Republike Hrvatske. 

Za korištenje i stjecanje prava na vodama, pored odredaba ovoga Zakona, moraju biti ispunjeni i uvjeti određeni posebnim zakonima (zaštita prirode, plovidba, ribarstvo, zdravstvo i dr.). 

Članak 4. 

Pojedini izrazi, prema ovom Zakonu, imaju sljedeće značenje: 

1. vodni režim čini prostorni raspored i izgrađenost vodnog sustava te stanje voda na određenom području i u određenom vremenu, 

2. vodni sustav čine svi vodotoci i druge vode, vodna dobra i vodne građevine na određenom području (područje Republike Hrvatske, vodno odnosno slivno područje), 

3. korito je terensko udubljenje kroz koje stalno ili povremeno teku vode odnosno u kojem se nalaze stajaće vode, 

4. obalu čini pojas zemljišta uz korita tekućih i drugih kopnenih voda koji služi pristupu vodi i redovnom održavanju korita voda, 

5. vodotok čini korito tekuće vode zajedno s obalama i vodom koja njime stalno ili povremeno protječe, 

6. međudržavne vode su vode koje čine ili presijecaju državnu granicu,

7. »površinske vode« označava kopnene vode, osim podzemnih voda; prijelazne vode i priobalne vode, osim morskih voda koje pripadaju teritorijalnim vodama,
8. »podzemne vode« označava sve vode ispod površine tla u zasi​ćenoj zoni i u izravnom su dodiru s tlom i podtlom,
9. »kopnene vode« označava sve stajaće ili tekuće vode na površini kopna i sve podzemne vode na kopnenoj strani od temeljne linije od koje se mjeri širina teritorijalnih voda,
10. »rijeka« označava cjelinu kopnenih voda, koja većim dijelom teče površinom kopna, ali može dijelom toka teći i ispod zemlje,
11. »jezero« označava cjelinu kopnene stajaće vode,
12. »prijelazne vode« označava cjeline kopnenih voda u blizini ušća rijeka u more koje su djelomično slane uslijed blizine priobalnih voda, ali se nalaze pod znatnim utjecajem slatkovodnih tokova,
13. »priobalne vode« označava površinske vode unutar crte udaljene jednu nautičku milju, od crte od koje se mjeri širina teritorijalnih voda, a mogu se protezati do vanjske granice prijelaznih voda,
14. »umjetna vodena cjelina« označava cjelinu površinske vode stvorenu ljudskom djelatnošću (npr. akumulacije, retencije, kanali, ribnjaci i drugo),
15. »jako promijenjena vodena cjelina« znači površinsku vodu koja je zbog fizičkih promjena uslijed ljudske djelatnosti znatno promijenila svoj karakter,
16. »cjelina površinske vode« označava jasno određen i znatan element površinske vode, kao što je jezero, akumulacija, potok, rijeka ili kanal, prijelazna voda ili pojas priobalne vode,
17. »vodonosnik« označava potpovršinski sloj ili slojeve stijena ili drugih geoloških naslaga dovoljne poroznosti i propusnosti da omogućuju znatan protok podzemnih voda, ili zahvaćanje znatnih količina podzemnih voda,
18. »cjelina podzemne vode« označava određen volumen podzemnih voda u vodonosniku ili vodonosnicima,
19. »riječni bazen« označava površinu zemlje s koje se sve površinsko otjecanje kroz niz potoka, rijeka i eventualno jezera slijeva u rijeku koja utječe u more,
20. »slivno područje« označava površinu zemljišta s kojeg se sve površinsko otjecanje kroz niz potoka, rijeka i eventualno jezera slijeva u određenu točku na nekom vodotoku (obično u jezero ili ušće u drugu rijeku),
21. »vodno područje« označava površinu kopna i mora koja se sastoji od jednog ili više riječnih bazena zajedno s njihovim pripadajućim podzemnim i priobalnim vodama, koje je utvrđeno kao osnovna jedinica za upravljanje vodama,
22. »stanje površinske vode« je općeniti izraz koji označava stanje neke cjeline površinske vode, određeno njezinim ekološkim ili kemijskim stanjem, ovisno o tome koje je lošije,
23. »dobro stanje površinske vode« je stanje neke cjeline povr​šinske vode kada se njeno ekološko i kemijsko stanje ocjenjuje barem kao »dobro« prema posebnom propisu,
24. »stanje podzemne vode« je opći izraz koji označava stanje neke cjeline podzemne vode, određeno njezinim količinskim ili kemijskim stanjem, ovisno o tome koje je lošije,
25. »dobro stanje podzemne vode« je stanje neke cjeline podzemne vode kada je njezino količinsko i kemijsko stanje ocijenjeno barem kao »dobro« prema posebnom propisu,
26. »ekološko stanje« je izraz kakvoće strukture i funkcioniranja vodnih ekosustava u svezi s površinskim vodama,
27. »kemijsko stanje voda« znači kemijsko stanje neke cjeline površinske ili podzemne vode ovisno o koncentraciji opasnih tvari,
28. »količinsko stanje« je izraz stupnja utjecaja izravnoga ili neizravnoga zahvaćanja na cjelinu podzemne vode,
29. »voda namijenjena ljudskoj potrošnji« je voda koja je svojim fizikalnim, kemijskim i ostalim svojstvima prikladna ljudima za piće i pripremu hrane,
30. »onečišćenje voda« je promjena kakvoće voda koja nastaje unošenjem, ispuštanjem ili odlaganjem u vode opasnih tvari, hranjivih i drugih tvari; utjecajem energije ili drugih uzročnika; u količini kojom se mijenjaju korisna svojstva voda, pogoršava stanje vodnih ekosustava i ograničuje namjenska uporaba voda,
31. »hranjive tvari« su kemijski elementi, odnosno njihovi spojevi važni za rast i razvoj organizama (soli dušika, fosfora i sl.),
32. »opasne tvari« su tvari, energija i drugi uzročnici koji svojim sastavom, količinom, radioaktivnim, toksičnim, kancerogenim, mutagenim, drugim svojstvima postojanošću ili sposobnošću za akumuliranje u živom svijetu štetno djeluju na život i zdravlje ljudi i stanje okoliša i prirode,
33. »onečišćivač« je pravna ili fizička osoba koja onečišćuje vo​de. 

II. UPRAVLJANJE VODAMA 

Članak 5. 

Upravljanje vodama čini skup aktivnosti, odluka i mjera čija je svrha održavanje, poboljšanje i ostvarivanje jedinstva vodnog režima na određenom području, što se ostvaruje osobito osiguravanjem potrebnih količina vode odgovorajuće kakvoće za različite namjene, zaštitom voda od onečišćenja, uređenjem vodotoka i drugih voda i zaštitom od štetnog djelovanja voda. 

Članak 6. 

Upravljanje vodama zasniva se na načelima: 

1. voda je nezamjenjiv uvjet života i rada, te naslijeđe koje treba čuvati, štititi i tome sukladno postupati. Obveza je svih osoba s pažnjom čuvati njezinu kakvoću, štedljivo i racionalno je koristiti, uz jednake zakonom utvrđene uvjete, 

2. vodama se upravlja prema načelu jedinstva vodnog sustava i načelu održivog razvoja kojim se zadovoljavaju potrebe sadašnje generacije i ne ugrožavaju pravo i mogućnost budućih generacija da to ostvare za sebe, 

3. teritorijalne jednice za upravljanje vodama jesu vodna i slivna područja kao hidrografske i gospodarske cjeline. Granice administrativno-teritorijalnih jedinica ne mogu biti zaprekom za integralno upravljanje vodama na tim područjima, 

4. u pripremi i donošenju planskih osnova za upravljanje vodama polazi se od obveze cjelovite zaštite okoliša i ostvarivanja općeg i gospodarskog razvoja Republike Hrvatske, s ciljem osiguranja dobrog stanja voda i s vodama povezanih ekosustava,
5. za korištenje voda koje prelaze granice dopuštene opće uporabe, kao i za svako pogoršanje stanja voda, plaća se naknada razmjerno koristi, odnosno stupnju i opsegu utjecaja na promjene u stanju voda poštujući ekonomsko vrednovanje voda, povrat troškova njezinoga korištenja i zaštite uključujući troškove zaštite vodnoga i ostaloga okoliša, te troškova upravljanja vodama,

6. sudjelovanja javnosti u donošenju planskih osnova za uprav​ljanje vodama, 

7. propisima kojima se utvrđuju zadaci i obveze za ulaganja u poboljšanje vodnog sustava moraju se utvrditi i izvori za njihovo financiranje. 

Članak 7. 

Vodni režim se utvrđuje na osnovi dugoročnog pračenja prostornog rasporeda količine, kakvoće i drugih osobina voda i izgrađenosti vodnog sustava. 

Pod promjenama vodnog režima razumijevaju se sve promjene koje nastaju uslijed ljudske djelatnosti i ponašanja ili djelovanja prirodnih sila kojima se mijenjaju količina ili kakvoća voda i njihov prostorni i vremenski raspored. 

1. VODNE GRAĐEVINE 

Članak 8. 

Vodne građevine su građevine ili skupovi takvih objekata zajedno s pripadajućim uređajima koji čine tehničku odnosno tehnološku cjelinu, a služe za uređenje vodotoka i drugih voda, zaštitu od štetnog djelovanja voda, zahvaćanje voda radi njihova namjenskog korištenja i za zaštitu voda. 

Članak 9. 

Vodne građevine, s obzirom na njihovu namjenu, jesu: 

1. regulacijske i zaštitne vodne građevine - napisi, obaloutvrde, umjetna korita vodotoka, odteretni kanali, lateralni kanali za zaštitu od vanjskih voda, odvodni tuneli, brane s akumulacijama, ustave, retencije i drugi pripadajuće im građevine, crpne stanice za obranu od poplava, građevine za zaštitu od erozija i bujica, te druge građevine pripadajuće ovim građevinama, 

2. vodne građevine za melioracijsku odvodnju - osnovna i detaljna kanalska (melioracijska) mreža, crpne stanice za melioracijsku odvodnju, drenaže i druge građevine pripadajuće ovim građevinama, 

3. vodne građevine za korištenje voda: 

a) za vodoopskrbu - vodozahvati (zdenci, kaptaže, zahvati na vodotocima, jezerima i akumulacijama, crpke i sl:), uređaji za pročišćavanje vode za piće, vodospreme i magistralni cjevovodi, 

b) za melioracijsko navodnjavanje - akumulacije i druge zahvatne građevine, razvodna mreža i druge građevine pripadajuće ovim građevinama, 

c) za proizvodnju električne energije - akumulacije, dovodni i odvodni kanali i druge građevine pripadajuće ovim građevinama, 

d) za plovidbu - plovni putevi, prevodnice, ustave i druge građevine pripadajuće ovim građevinama, 

4. vodne građevine za zaštitu voda - kolektori, uređaji za pročišćavanje otpadnih voda, ispusti u prijemnik i druge građevine pripadajuće ovim građevinama. 

Članak 9.a
Građenje i održavanje vodnih građevina iz članka 9. točke 1. ovoga Zakona u interesu je Republike Hrvatske. Investitor gradnje odnosno naručitelj održavanja su Hrvatske vode u svoje ime, a u korist Republike Hrvatske.
Građenje vodnih građevina iz članka 9. točke 2., 3. i 4. ovoga Zakona, koje se financira iz sredstava proračuna ili drugih javnih sredstava koja se osiguravaju na osnovi zakona ili propisa donesenog na osnovi zakona, u interesu je Republike Hrvatske.
Kada se radi izgradnje i održavanja građevina iz članka 9. točke 1. ovoga Zakona mora promijeniti namjena nekretninama u vlasništvu Republike Hrvatske, o toj promjeni namjene odlučuje Vlada Republike Hrvatske ili od nje ovlaštena tijela.
U slučaju iz stavka 3. ovoga članka ne plaćaju se:
– naknada za prava prenesena sukladno zakonu kojim se ure​đuje gospodarenje šumama (izdvajanja iz šumsko-gospodarske osnove),
– naknada zbog umanjenja vrijednosti i površine poljoprivrednog zemljišta sukladno zakonu kojim se uređuje gospodarenje poljoprivrednim zemljištem, i
– naknada za promjenu namjene pojasa ceste ili autoceste sukladno zakonima koji uređuju upravljanje cestama odnosno autocestama.
Odredbe stavka 3. i 4. ovoga članka primjenjuju se i kad se radi izgradnje i održavanja građevina iz članka 9. točke 1. ovoga Zakona ne mijenja namjena nekretninama u vlasništvu Republike Hrvatske već se na njima uspostavljaju prava koja su sadržajem istovjetna pravu služnosti (pravo na prolazak vodova i dr.).
Provedbu investitorskih poslova iz stavka 1. ovoga članka Hrvatske vode su ovlaštene izravno povjeriti trgovačkom društvu u kojem imaju potpuni ili pretežiti poslovni udio.
Članak 9.b
Izvlaštenje radi izgradnje i održavanja vodnih građevina iz članka 9.a stavka 1. i 2. ovoga Zakona, provodi se sukladno Zakonu o izvlaštenju osim kad je ovim Zakonom drukčije uređeno.
Korisnik izvlaštenja radi izgradnje i održavanja vodnih građevina iz članka 9.a stavka 1. i 2. ovoga Zakona može stupiti u posjed nekretnina prije pravomoćnosti rješenja o izvlaštenju, pod uvjetima iz stavka 3. ovoga članka.
Ured državne uprave u županiji, odnosno ured za imovinskopravne poslove Grada Zagreba, rješenjem će odobriti korisniku izvlaštenja stupanje u posjed nekretnina prije pravomoćnosti rješenja o izvlaštenju, ako on, uz zahtjev podnese dokaz da je prijašnjem vlasniku isplaćena naknada sukladno propisima o izvlaštenju, odnosno da mu je naknada stavljena na raspolaganje ili da je prijašnji vlasnik odbio primiti naknadu.
Rješenje iz stavka 3. ovoga članka donijet će se u roku od 7 dana od dana podnošenja zahtjeva.
Žalba protiv rješenja iz stavka 3. ovoga članka ne odgađa njegovo izvršenje.
Članak 10. 

Regulacijske i zaštitne vodne građevine su dobra od interesa za Republiku Hrvatsku i u njenom su vlasništvu. 

Vodnim građevinama iz stavka 1. ovoga članka upravljaju Hrvatske vode, koje se brinu o njihovu čuvanju, redovnom tehničkom i gospodarskom održavanju i namjenskom korištenju. 

Iznimno od stavka 1. ovoga članka regulacijske i zaštitne vodne građevine koje se grade na zemljištu određene pravne odnosno fizičke osobe i sredstvima te osobe, a koje služe isključivo za potrebe poljoprivredne ili druge dozvoljene djelatnosti odnosno radi zaštite njene imovine, u vlasništvu su te osobe. 

Članak 11. 

Vodne građevine za melioracijsku odvodnju i vodne građevine za melioracijsko navodnjavanje čije se građenje financira sredstvima proračuna ili sredstvima posebnih naknada koje u skladu sa zakonom plaćaju korisnici na slivnom području, su dobro od interesa za Republiku Hrvatsku i u vlasništvu su županija na čijem se području nalaze. 

Odredba stavka 1. ovoga članka odnosi se i na vodne građevine za melioracijsku odvodnju i vodne građevine za melioracijsko navodnjavanje izgrađene do stupanja na snagu ovoga Zakona. 

Vodnim građevinama iz stavka 1. i 2. ovoga članka upravljaju Hrvatske vode. 

Iznimno od stavka 1. ovoga članka vodne građevine za melioracijsku odvodnju i vodne građevine za melioracijsko navodnjavanje, koje se grade sredstvima vlasnika zemljišta i za potrebe toga zemljišta vlasništvo su te osobe. 

Članak 12. 

Građenje regulacijskih i zaštitnih vodnih građevina provodi se prema programu građenja regulacijskih i zaštitnih vodnih građevina.
Tehničko i gospodarsko održavanje vodotoka, vodnog dobra i regulacijskih i zaštitnih vodnih građevina te osnovnih građevina melioracijske odvodnje iz članka 103. stavka 1. ovoga Zakona provodi se u prema programu uređenja vodotoka i drugih voda.
Građenje vodnih građevina za korištenje voda i/ili vodnih građevina za zaštitu voda provodi se prema programu koji se donosi sukladno propisima o komunalnom gospodarstvu.
Državna ulaganja u građenje vodnih građevina za korištenje voda i/ili vodnih građevina za zaštitu voda provode se prema programu državnih ulaganja.
Članak 12.a
Program iz članka 12. stavka 1. ovoga Zakona donosi Vlada Republike Hrvatske na prijedlog ministra nadležnog za vodno gospodarstvo.
Program iz članka 12. stavka 2. ovoga Zakona donosi se u okviru Plana upravljanja vodama.
Program iz članka 12. stavka 4. ovoga Zakona, kada se ulažu sredstva državnoga proračuna i/ili kredita i zajmova u kojima je Republika Hrvatska primarni dužnik ili jamac, donosi Vlada Republike Hrvatske, na prijedlog ministra nadležnog za vodno gospodarstvo. U ostalim slučajevima program iz članka 12. stavka 4. ovoga Zakona donosi se u okviru Plana upravljanja vodama.
Programi iz članka 12. stavka 1. i 4. ovoga Zakona sadržavaju osobito: oznaku građevina u koje se ulaže, planirane iznose ulaganja po godinama, planirano razdoblje građenja i pogona, planirane izvore i načine financiranja, te institucionalni okvir ulaganja s glavnim obvezama sudionika.
Programi iz članka 12. stavka 1. i 4. ovoga Zakona moraju biti sukladni planu upravljanja vodnim područjem.
Članak 12.b
Programi iz članka 12. stavka 1. i 4. ovoga Zakona donose se za razdoblje pripreme i gradnje, ali ne dulje od razdoblja koje je, prema Zakonu o proračunu, propisano za važenje planova razvojnih programa. Programi iz članka 12. stavka 1. i 4. ovoga Zakona mogu se donijeti i za kraće razdoblje.
Programi iz članka 12. stavka 1. i 4. ovoga Zakona uvrštavaju se u Plan upravljanja vodama.
Članak 13. 

Tehničko i gospodarsko održavanje, snošenje dijela troškova održavanja i usklađivanje korištenja višenamjenskih akumulacija i drugih vodnih građevina koje se, osim za zaštitu od štetnog djelovanja voda, koriste i za druge namjene (proizvodnja električne energije, navodnjavanje, rekreacija i sl.), ostvaruje se u skladu s ugovorom koji zaključuju Hrvatske vode i drugi ovlaštenici prava na tim građevinama uz suglasnost ministarstva nadležnog za vodno gospodarstvo. 

2. TERITORIJALNE OSNOVE ZA UPRAVLJANJE VODAMA 

Članak 14. 

Područje Republike Hrvatske se u svrhu upravljanja vodama dijeli na vodna i slivna područja. 

Članak 15. 

Vodna područja su: 

1. vodno područje sliva Save, 

2. vodno područje slivova Drave i Dunava, 

3. vodno područje primorsko-istarskih slivova, 

4. vodno područje dalmatinskih slivova. 

Vodno područje sliva Save i vodno područje slivova Drave i Dunava dijelovi su međunarodnoga vodnog područja rijeke Dunava, uključujući i pripadajuće podzemne vode.
Vodno područje primorsko-istarskih slivova i vodno područje dalmatinskih slivova dijelovi su međunarodnoga vodnog područja Jadranskog mora, uključujući pripadajuće podzemne vode, prijelazne vode i priobalne vode.
Granice vodnih područja utvrđuje Vlada Republike Hrvatske. 

Članak 16. 

Slivno područje čini teritorijalnu jedinicu za upravljanje vodama II. reda, te melioracijskim sustavom za odvodnju iz članka 103. stavka 1. ovoga Zakona. 

Slivna područja utvrđuje Vlada Republike Hrvatske. 

Članak 17. 

Površinskim i podzemnim vodama upravlja se jedinstveno.
Površinske vode dijele se na vode I. reda i vode II. reda.
Popis voda I. reda, koji će uključiti međudržavne vode, priobalne vode, druge veće vodotoke, te bujične vode veće snage, utvrđuje Vlada Republike Hrvatske. Ostale površinske vode su vode II. reda. 

3. PLANSKE OSNOVE ZA UPRAVLJANJE VODAMA 

Članak 18. 

Planske osnove za upravljanje vodama su Strategija upravljanja vodama, planovi upravljanja vodnim područjima i Plan upravljanja vodama. 

Članak 19. 

Strategija upravljanja vodama je planski dokument kojim se utvrđuju vizija, misija, ciljevi i zadaci državne politike u upravljanju vodama u dugoročnom razdoblju.
Strategija upravljanja vodama Hrvatske mora se zasnivati na znanstvenim istraživanjima, kontinuiranom praćenju rasporeda stanja i pojava u vezi s vodama i njihovim korištenjem, uvažavanju specifičnosti vodne problematike svakog vodnog područja i cjelovite zaštite okoliša. 

Strategija upravljanja vodama, Strategija prostornog uređenja države, Nacionalna strategija zaštite okoliša, Strategija biološke i krajobrazne raznolikosti, planske osnove gospodarenja šumama na državnoj razini i Strategija prometnog razvitka, međusobno se usklađuju. 

Članak 20. 

Strategija upravljanja vodama Hrvatske mora se usklađivati s promjenama koje nastaju u vodnom sustavu, gospodarskom i društvenom razvoju. 

Strategiju upravljanja vodama Hrvatske donosi Hrvatski sabor. 

Članak 21. 

Za svako vodno područje donosi se plan upravljanja vodnim područjem.
Plan upravljanja vodnim područjem obuhvaća: opći opis značaj​ki vodnoga područja, raspored, zalihe i osobine voda, identifikaciju potreba za vodom u svim područjima života, rada i djelovanja, na​čin podmirenja tih potreba, a osobito potreba u vodoopskrbi, sažeti prikaz svih značajnijih pritisaka i utjecaja ljudske djelatnosti na stanje površinskih i podzemnih voda, identifikaciju i kartografski prikaz zaštićenih područja, kartu mreže monitoringa površinskih voda, podzemnih voda i voda u zaštićenim područjima, kartografski prikaz rezultata programa monitoringa, popis ciljeva zaštite voda i ostaloga okoliša za površinske i podzemne vode, te zaštićena područja prema ovome Zakonu i posebnim zakonima, sažetak ekonomske analize korištenja voda, sažeti prikaz programa mjera zaštite voda i ostaloga okoliša, registar svih detaljnih programa i planova upravljanja vodnim područjem koji se odnose na pojedina slivna područja, probleme ili tipove (kategorije) voda, identifikaciju potreba u zaštiti od štetnog djelovanja voda, a osobito u izgradnji regulacijsko-zaštit​nih vodnih građevina, identifikaciju najpovoljnijih tehničkih i drugih rješenja za uređenje vodotoka, zaštitu od poplava i drugih oblika štetnog djelovanja voda, rezervaciju prostora za izgradnju regulacijsko-zaštitnih vodnih građevina te druga pitanja sukladno propisu iz članka 23. stavka 1. ovoga Zakona.
Plan upravljanja vodnim područjem mora biti u skladu sa Strategijom upravljanja vodama.
Plan upravljanja vodnim područjem, program zaštite okoliša, program zaštite prirode, dokumenti prostornog uređenja i planski dokumenti za gospodarenje šumama na vodnim područjima, međusobno se usklađuju.
Plan upravljanja vodnim područjem donosi Vlada Republike Hrvatske.
Plan upravljanja vodnim područjem donosi se za razdoblje od 15 godina, a potom svaki sljedeći put za razdoblje od 6 godina.
Županije i Grad Zagreb dužni su ishoditi prethodno mišljenje ministra nadležnog za vodno gospodarstvo o sukladnosti njihovih prostornih planova s planom upravljanja vodnim područjem.
Gradovi i općine dužni su ishoditi prethodno mišljenje Hrvatskih voda o sukladnosti njihovih dokumenata prostornoga uređenja, osim onih iz stavka 7. ovoga članka, s planom upravljanja vodnim područjem. 

Članak 22. 

Plan upravljanja vodama izvršni je planski dokument na temelju kojeg se prikupljaju prihodi i podmiruju izdaci za ostvarenje programa i drugih zadaća u njegovom obuhvatu.
Plan upravljanja vodama obuhvaća: financijski plan, programe iz članka 12. stavka 1., 2. i 4. ovoga Zakona te druge programe i zadaće koje Hrvatske vode izvršavaju na temelju ovoga Zakona i zakona kojim se uređuje financiranje vodnoga gospodarstva.
Plan upravljanja vodama mora biti u skladu s planovima upravljanja vodnim područjima.
Plan upravljanja vodama donosi se za razdoblje od 1 godine. Dio Plana upravljanja vodama koji sadrži programe iz članka 12. stavka 1. i 4. ovoga Zakona može se donijeti za razdoblje koje je, prema Zakonu o proračunu, propisano za važenje planova razvojnih programa.
Financijski plan iz stavka 2. ovoga članka izrađuje se sukladno propisima o proračunu koji se primjenjuju na izvanproračunske korisnike proračuna.
Plan upravljanja vodama izvršava se sukladno uvjetima i mjerilima propisanim u odluci o izvršenju Plana upravljanja vodama, sukladno ovom Zakonu i zakonu kojim se uređuje financiranje vodnoga gospodarstva. 

Članak 23. 

Sadržaj, te postupak izrade i utvrđivanja Strategije upravljanja vodama i planova upravljanja vodnim područjem propisuje ministar nadležan za vodno gospodarstvo.
Propisom iz stavka 1. ovoga članka uredit će se postupak i oblici obvezatnog informiranja javnosti i sudjelovanja korisnika voda. 

4. KORIŠTENJE VODA 

Članak 24. 

Korištenjem voda, prema ovom Zakonu, smatra se: 

- zahvaćanje, crpljenje i uporaba površinskih i podzemnih, mineralnih i termalnih voda za različite namjene (opskrba vodom za piće, sanitarne i tehnološke potrebe, navodnjavanje i dr.), 

- korištenje vodnih snaga za proizvodnju električne energije i druge pogonske namjene, 

- korištenje voda za uzgoj riba, 

- korištenje voda za plovidbu, 

- korištenje voda za šport, kupanje, rekreaciju i druge slične namjene. 

Članak 25. 

Svakome je dozvoljeno korištenje voda pod uvjetima i u granicama određenim ovim Zakonom. 

Voda se mora koristiti racionalno i ekonomično. Svaki korisnik vode dužan je koristiti vodu na način i u opsegu kojima se voda čuva od rasipanja i štetnih promjena njezinih svojstava (kakvoće) i ne onemogućuje zakonsko pravo korištenja voda drugim osobama. 

Članak 26. 

Svakome je dozvoljeno, u skladu s propisima, koristiti vode obićnim načinom koji ne zahtijeva posebne naprave i ne isključuje druge od jednakog korištenja (opća uporaba voda). 

Opća uporaba voda obuhvaća osobito: 

1. zahvaćanje vode, bez posebnih naprava, iz vodotoka i drugih prirodnih ležišta za piće, sanitarne potrebe i druge osobne potrebe domaćinstva, · 

2. korištenje voda iz rijeka, jezera i drugih površinskih ležišta za kupanje i rekreaciju. 

Osobnim potrebama domaćinstva iz stavka 2. točke 1. ovoga članka smatra se korištenje vode za piće, održavanje čistoće i slične potrebe u domaćinstvu. Takvim korištenjem ne smatra se korištenje vode za navodnjavanje, te korištenje vode u tehnološkom procesu pri obavljanju gospodarske djelatnosti. 

Članak 27. 

Za svako korištenje voda koje prelazi opseg opće uporabe potreban je ugovor o koncesiji ili vodopravna dozvola, osim kada je ovim Zakonom ili drugim propisom u skladu s ovim Zakonom određeno da se voda može koristiti bez vodopravne dozvole. 

Gradsko ili općinsko vijeće, odnosno Gradska skupština Grada Zagreb (u daljnjem tekstu: gradsko, odnosno općinsko vijeće) po prethodno pribavljenom mišljenju Hrvatskih voda može donijeti bliže propise o mjestu, načinu i opsegu opće uporabe voda, uz obvezu osiguravanja ravnopravnog i jednakog korištenja voda za sve, te uz uvjet da opća uporaba voda ne smije biti na štetu ostalih posebnih namjena voda određenih ovim Zakonom. 

Članak 28. 

Vlasnik, odnosno ovlaštenik drugoga stvarnog prava na zemljištu može slobodno koristiti: 

1. oborinske vode koje se skupljaju na njegovu zemljištu, 

2. vode koje izviru na njegovu zemljištu a do granice tog zemljišta ne stvaraju vodotok (ne otječu izvan granica toga zemljišta), 

3. podzemne vode na njegovu zemljištu koje se koriste granicama osobnih potreba domaćinstva (iz zdenaca, crpki i sl.) 

Članak 29. 

Korištenje voda može se privremeno ograničiti ili trajno obustaviti : 

1. ako nastupi privremena nestašica vode u tolikom opseg da nije moguće zadovoljiti potrebe svih korisnika voda na određenom području, 

2. ako se utvrdi da su zalihe podzemnih voda ili voda i drugih izvorišta iz kojih se crpi voda za potrebe javne vodoopskrbe u tolikoj mjeri iscrpljene da nema mogućnosti za njihovo daljnje crpljenje ili da postoji opasnost od njihovog potpuno iscrpljivanja, 

3. ako je zbog postojećeg opsega crpljenja voda ili drugog načina korištenja pogoršana kakvoća vode ili bi moglo nastupiti njeno pogoršanje, 

4. ako je zbog smanjenja razine podzemnih voda došlo do ugrožavanja šumskog ekosustava. 

Odluku o privremenom ugraničenju ili trajnoj obustavi korištenja voda u slučajevima iz stavka 1. ovoga članka donosi županijsko poglavarstvo, odnosno Gradsko poglavarstvo Grad Zagreba (u daljnjem tekstu: županijsko poglavarstvo) a ako ograničenje ili zabrana crpljenja odnosi na područje dviju ili više županija odluku donosi ministar nadležan za vodno gospodarstvo. 

Članak 30. 

Pravna ili fizička osoba koja prilikom rudarskih radova, iskopa tunela, drugih iskopa i bušenja tla naiđe na podzemne vo de (izvorišta voda, tekuće i stajaće vode) dužna je to odmah, najkasnije u roku od 48 sati od nalaza prijaviti vodopravnom inspektoru odnosno Hrvatskim vodama ili najbližoj policijski upravi koja je dužna o tome odmah izvijestiti Hrvatske vode. 

Pravna, odnosno fizička osoba iz stavka 1. ovoga članka dužna je vodopravnom inspektoru i ovlaštenoj osobi Hrvatski voda dopustiti uzimanje podataka i obavljanje potrebnih ispitivanja radi utvrđivanja ležišta, količine i kakvoće vode te poduzeti potrebne mjere osiguranja koje joj naloži ta osoba. 

Članak 31. 

Grad, odnosno općina na čijem se području nalazi akumulacija ili retencija čijom namjenom pravne i fizičke osobe i području drugog grada, odnosno općine ostvaruju korist, ili pravo na rentu (naknada). 

Rentu iz stavka 1. ovoga članka plaća grad, odnosno općina na čijem se području ostvaruje korist od akumulacije ili retencije. Godišnji iznos rente sporazumno utvrđuju gradovi, odnosno općine iz stavka 1. ovoga članka u visini neostvarenog dijela poreza na dohodak i iznosa prireza od zemljišta koje se nalazi pod akumulacijom, odnosno retencijom. Iznos naknade utvrđuje se prema podacima o površini, kulturi i klasi zemljišta iz katastra zemljišta u vremenu prije nastanka akumulacije, odnosno retencije. Ako katastar ne raspolaže tim podacima, iznos naknade utvrđuje se na temelju usporedbe sa odgovarajućim zemljištem u okolišu akumulacije, odnosno retencije. 

U slučaju izostanka sporazuma iz stavka 2. ovoga članka, visinu naknade utvrđuje arbitražna komisija koju imenuje Vlada Republike Hrvatske na prijedlog ministra nadležnog za vodno gospodarstvo. 

Grad, odnosno općina koja je prema odredbi ovoga članka obvezna plaćati rentu, ima pravo rasporediti i naplatiti utvrđeni iznos rente, uvođenjem posebne naknade od pravnih i fizičkih osoba koje ostvaruju neposrednu korist od akumulacije, odnosno retencije. 

Odredbe stavka 1. i 2. ovoga članka ne odnose se na akumulacije čija se voda prvenstveno koristi za proizvodnju električne energije. 

Vlada Republike Hrvatske donijet će bliže propise o osnovama i načinu utvrđivanja visine rente i rokovima njena plaćanja, postupku i načinu uvođenja posebne naknade, osnovama za uvođenje pojedinačnih obveza, plaćanja posebne naknade i načinu prikupljanja sredstava te naknade. 

a) Vodoopskrba 

Članak 32. 

Korištenje voda za opskrbu stanovništva vodom za piće, sanitarne potrebe, protupožarne zaštite i potrebe obrane ima prvenstvo u odnosu na korištenje voda za ostale namjene. 

Ovisno o specifičnim potrebama i uvjetima na pojedinim slivnim područjima može se odrediti red prvenstva korištenja voda uz obavezno davanje prvenstva namjenama iz stavka 1.ovoga članka. Odluku o tome donosi županijska skupština uz suglasnost ministarstva nadležnog za vodno gospodarstvo. 

Ako se slivno područje nalazi na području više županija, odluku iz stavka 2. ovoga članka donose županijske skupštine tih županija sporazumno, a ako se ne postigne sporazum, odluku donosi Vlada Republike Hrvatske. 

Članak 33. 

Grad odnosno općina, ima prvenstveno pravo korištenja voda iz izvorišta i drugih ležišta na njenom području za namjene iz članka 32. ovoga Zakona u opsegu koji odgovara potrebama toga područja za razdoblje od pet godina od dana postavljanja zahtjeva druge jedinice lokalne samouprave za korištenje voda za iste namjene. 

Ukoliko se ne postigne sporazum o pravu korištenja voda iz stavka 1. ovoga članka, o zahtjevu druge jedinice lokalne samouprave rješava ministarstvo nadležno za vodno gospodarstvo. 

Članak 34. 

Vodoopskrbnu djelatnost, prema ovom Zakonu, čine poslovi zahvaćanja i crpljenja podzemnih i površinskih voda za piće i druge potrebe i njihova proćišćavanja do stupnja zdravstvene ispravnosti, dovođenje do mjesta potrošnje raspodjela korisnicima. 

Vodoopskrbnu djelatnost obavljaju pravne osobe organizirane u skladu sa zakonom kojim se uređuje komunalno gospodarstvo. 

Vodoopskrbni sustav čini skup objekata i uređaja za obavljanje djelatnosti iz stavka 1. ovoga članka. 

Članak 35. 

Pravne osobe koje obavljaju vodoopskrbnu djelatnost dužne su osigurati stalni i sustavni pregled vode i poduzimati mjere za osiguravanje zdravstvene ispravnosti vode za piće i tehničke ispravnosti uređaja i podatke o tome dostavljati nadležnoj vodopravnoj i sanitarnoj inspekciji. 

Opseg i način pregleda vode za piće i uređaja iz stavka 1. ovoga članka propisuje ministar zdravstva. 

Članak 36. 

Korištenje voda iz izvora i podzemnih voda, osim voda iz članka 28. ovoga Zakona, može se odobriti samo ako su prethodno obavljeni vodoistražni radovi. 

Vodoistražnim radovima smatraju se radovi i ispitivanja radi utvrđivanja postojanja, rasprostranjenosti, količine, kakvoće i pokretljivosti podzemnih voda na određenom području. 

Članak 37. 

Odlukom Gradskog, odnosno općinskog vijeća propisuje se: 

1. način održavanja objekata i osiguravanja odgovarajuće kakvoće i količine vode i uvjeti korištenja javnih zdenaca, javnih crpki i drugih sličnih objekata koje nisu uključene u sustav organizirane komunalne djelatnosti prema Zakonu o komunalnom gospodarstvu, 

2. uvjeti osiguravanja odgovarajuće kakvoće vode i korištenja voda iz članka 28. ovoga Zakona. 

Članak 38. 

Kakvoća voda za vodoopskrbu, mora odgovarati uvjetima utvrđenim klasifikacijom voda (članak 71.) i drugim uvjetima propisanim zakonom, odnosno podzakonskim propisom. 

Članak 39. 

Pravne i fizičke osobe koje zahvaćaju i crpe vode, osim voda iz članka 28. ovoga Zakona, dužne su voditi očevidnik o količinama takve vode i o tome dostavljati podatke Hrvatskim vodama. 

Propis o sadržaju i način vođenja očevidnika i dostavljanju podataka iz stavka 1. ovoga članka donosi ministar nadležan za vodno gospodarstvo. 

Članak 39.a
Radi osiguranja prvenstva prava korištenja voda za vodoopskrbu Hrvatske vode će posebno identificirati na svakom vodnom području:
– sve vode namijenjene ljudskoj potrošnji koje osiguravaju u prosjeku više od 10 m3 vode na dan i koje opskrbljuju više od 50 ljudi, i
– sve vode namijenjene takvoj uporabi u budućnosti,
te osigurati potrebnu zaštitu navedenim vodama u cilju izbjegavanja pogoršanja njihove kakvoće, kako bi se smanjila razina potrebnog pročišćavanja za dobivanje vode za piće. Za takve vode mogu se odrediti i zaštitne zone.
Članak 40. 

Područje na kojem se nalazi izvorište ili drugo ležiše vode koja se koristi ili je rezervirano za javnu vodoopskrbu, kao i područje na kojem se za iste potrebe zahvaća voda iz rijeka, jezera, akumulacija i sl. (u daljnjem tekstu: izvorišta), mora biti zaštićeno od namjernog ili slučajnog onečišćenja i od drugih utjecaja koji mogu nepovoljno djelovati na zdravstvenu ispravnost voda ili na njenu izdašnost (zone sanitarne zaštite). 

Zaštita iz stavka 1. ovoga članka provodi se u skladu s odlukom o zaštiti izvorišta kojom se, na temelju prethodnih vodoistražnih radova, određuje veličina i granice zona sanitarne zaštite, sanitarni i drugi uvjeti održavanja i druge zaštitne mjere, izvori i način njihova fnanciranja, te kazne za povredu odredaba te odluke. 

Članak 41. 

Odluku o zaštiti izvorišta čije se zone sanitarne zaštite prostiru na području jednog grada ili općine donosi nadležno gradsko, odnosno općinsko vijeće. 

Odluku o zaštiti izvorišta čije se zone sanitarne zaštite prostiru na području više gradova ili općina u sastavu iste županije donosi županijska skupština. 

Odluku o zaštiti izvorišta čije se zone sanitarne zaštite nalaze na području dvije ili više županija donose sporazumno skupštine tih županija. 

Za donošenje odluke o zaštiti izvorišta potrebno je prethodno mišljenje Hrvatskih voda. 

Ako tijela iz stavka 1., 2. i 3. ovoga članka ne donesu odluke o zonama sanitarne zaštite, na prijedlog Hrvatskih voda ministar nadležan za vodno gospodarstvo donijet će odluku o zonama sanitarne zaštite, koja će ostati na snazi do donošenja odluka po odredbama stavka 1., 2. i 3. ovoga članka.
Zone sanitarne zaštite utvrđene odlukom o zaštiti izvorišta, kao i prostor rezerviran za zone sanitarne zaštite za koje nije donesena odluka moraju se uvrstiti u dokumente prostornog uređenja područja na kojima se te zone prostiru. 

Članak 42. 

Kada su radi zaštite izvorišta, u zonama sanitarne zaštite, potrebna posebna povećana ulaganja u vodoopskrbni sustav i sustav javne odvodnje otpadnih voda, potrebna sredstva za takva ulaganja osiguravaju se u proračunima gradova i općina na čijem se području koristi voda iz toga izvorišta, razmjerno količini vode koja se isporučuje na području svake od navedenih jedinica lokalne samouprave. 

Gradovi, odnosno općine iz stavka 1. ovoga članka imaju pravo, radi podmirenja troškova navedenih ulaganja, uvesti posebnu naknadu, a koja se plaća u cijeni isporučene vode neposrednim korisnicima. Ova se naknada uvodi na određeno vrijeme potrebno za podmirenje stvarnih troškova ulaganja. 

Kada odluku o zaštiti izvorišta prema članku 41. stavku 2. i 3. ovoga Zakona donosi županijska skupština, ona ima pravo donijeti i odluku o uvođenju posebne naknade iz stavka 2. ovoga članka, a sredstva od te naknade smatraju se namjenskim prihodom proračuna gradova i općina.
Odluka o uvođenju posebne naknade iz stavka 3. ovoga članka neće se primjenjivati na području one jedinice lokalne samouprave koja potrebna sredstva za povećana ulaganja osigura u svom proračunu iz drugih izvora.
Članak 43. 

Bliže propise o uvjetima i načinu utvrđivanja zona sanitarne zaštite i o mjerilima za utvrđivanje posebne naknade iz članka 42. ovoga Zakona donosi ministar nadležan za vodno gospodarstvo. 

b) Korištenje voda za melioracijsko navodnjavanje 

Članak 44. 

Zahvaćanje i korištenje voda iz vodotoka i drugih prirodnih ležišta površinskih voda, crpljenje podzemnih voda i prikupljanje oborinskih voda za navodnjavanje poljoprivrednog i drugog zemljišta (melioracijsko navodnjavanje) obavlja se na način i pod uvjetima određenim vodopravnom dozvolom te ugovorom o koncesiji kada je to određeno ovim Zakonom. 

Korisnici voda iz stavka 1. ovoga članka dužni su snositi troškove održavanja sustava za melioracijsko navodnjavanje. 

Odredba stavka 1. ovoga članka ne odnosi se na vode iz članka 28. ovoga Zakona. 

Članak 45. 

Melioracijski sustav za navodnjavanje za vlastito zemljište može izgraditi vlasnik toga zemljišta ili korisnik s pravom građenja.
Republika Hrvatska, županije, gradovi i općine mogu sufinancirati ili financirati izgradnju melioracijskoga sustava za navodnjavanje u vlasništvu županija iz članka 11. stavka 1. ovoga Zakona ili u vlasništvu organiziranih privatnih korisnika, o čemu se zaključuje ugovor.
Organizirani privatni korisnik iz stavka 2. ovoga članka je zadruga ili trgovačko društvo koje osnivaju korisnici sustava.
Županija je odgovorna za upravljanje, tehničko i gospodarsko održavanje melioracijskoga sustava za navodnjavanje iz članka 11. stavka 1. ovoga Zakona i provodi ga sukladno programu koji donosi županijska skupština. Poslove tehničkog i gospodarskog održavanja, uključujući i rukovanje sustavom, županija povjerava izvođačima primjenom članka 173. ovoga Zakona ili primjenom propisa o javnoj nabavi.
Županija može uvesti naknadu za financiranje troškova tehničkog i gospodarskog održavanja melioracijskoga sustava iz stavka 4. ovoga članka, prema zakonu kojim se financira vodno gospodarstvo.
Ugovorom o sufinanciranju, odnosno financiranju iz stavka 2. ovoga članka uredit će se tko snosi odgovornost za upravljanje, tehničko i gospodarsko održavanje građevina iz članka 11. stavka 1. koji služe i melioracijskoj odvodnji i melioracijskom navodnjavanju.
Postojećim građevinama iz članka 11. stavka 1. ovoga Zakona koji služe i melioracijskoj odvodnji i melioracijskom navodnjavanju upravljaju Hrvatske vode, koje su odgovorne za njihovo tehničko i gospodarsko održavanje.
Članak 46. 

U svrhu građenja i korištenja melioracijskog sustava za navodnjavanje od interesa za više vlasnika ili korisnika zemljišta mogu se osnivati zadruge.
Za upis djelatnosti zadruge u sudski registar moraju biti ispunjeni uvjeti iz članka 174. ovoga Zakona.
Stručni nadzor nad korištenjem voda za melioracijsko navod​njavanje putem zadruge obavljaju Hrvatske vode. 

Članak 47. 

U svrhu dovođenja voda u melioracijskom sustavu za na vodnjavanje mogu se ustanovljavati služnosti. 

Ako zainteresirane stranke ne postignu sporazum o ustanovljavanju služnosti, o ustanovljavanju služnosti i visini naknade odlučuje ured državne uprave u županiji, odnosno ured Grada Zagreba nadležan za imovinsko-pravne poslove. 

Na ustanovljavanje služnosti odgovarajuće se primjenjuju odredbe Zakona o izvlaštenju o postupku i naknadi za nepotpuno izvlaštenje. 

Članak 48. 

Bliže propise o tehničkim, gospodarskim i drugim uvjetim za uređenje melioracijskog sustava za navodnjavanje, tehničkog upravljanju sustavom, obavezi izvještavanja o stanju i korištenju sustava, osnovama za utvrđivanje održavanja troškova sustava načinu raspoređivanja tih troškova na korisnike donosi ministar nadležan za vodno gospodarstvo. 

c) Korištenje vodnih snaga 

Članak 49. 

Pravo korištenja vodnih snaga za proizvodnju električne energije i za pogon uređaja koji se pokreću snagom vode, stječe se na osnovi ugovora o koncesiji i vodopravne dozvole. 

Pri odlučivanju o dodjeli prava korištenja vodnih snaga polazi se od načela večeg javnog interesa (poboljšanje općeg standarda ljudi, zaštite okoliša, zaštite prirode, zaštite zdravlja i dr.) i racionalnijeg korištenja vodne snage. 

Članak 50. 

Mjerna jedinca za količinu vode iz članka 49. stavka ovoga Zakona jest prostorni metar (1 m3). 

Mjerna jedinica za pokretačku snagu vode iz članka 49. stavka 1. ovoga Zakona jest 1 kW. 

Članak 51. 

Vodne građevine i uređaji za korištenje vodnih snaga mogu ju biti projektirani i izvedeni tako da: 

- omogućavaju vraćanje voda u vodotoke ili druga ležišta voda, 

- ne smanjuju postojeći opseg korištenja voda za vodoopskrbu, navodnjavanje i druge namjene ili ne sprečavaju korištenje voda za druge, u skladu s ovim Zakonom, planom utvrđene namjene, 

- ne smanjuju stupanj zaštite od štetnog djelovanja voda i ne otežavaju provođenje mjera takve zaštite, 

- ne pogoršavaju zdravstvene prilike i ne utječu negativno na stanje okoliša, 

- ne uzrokuju štete na šumama i drugoj flori i fauni ili imovini i na zakonu utemeljenim interesima drugih osoba, 

- ne otežavaju. pješački, cestovni i željeznićki promet i plovidbu na unutarnjim plovnim putevima. 

Članak 52. 

U slučaju izgradnje akumulacija za korištenje vodnih snaga, mora se istodobno osigurati njihova višenamjenska uporaba, a osobito zaštita od poplave i drugih oblika štetnog djelovanja voda i osiguravanje vode za vodoopskrbu, navodnjavanje i druge namjene. 

Višenamjenska uporaba akumulacija iz stavka 1. ovoga članka osigurava se sukladno ugovoru o koncesiji, vodopravnim uvjetima i lokacijskoj dozvoli. 

Ugovorom koji zaključuju investitori građenja iz stavka 1. ovoga članka utvrđuje se obveza snošenja odgovarajućeg dijela troškova građenja i sudjelovanje u tehničkom i gospodarskom održavanju akumulacije i njenog okoliša nakon dovršenja građenja. 

5. VAĐENJE MINERAL.NIH SIROVINA U PODRUČJU ZNAČAJNOM ZA VODNI REŽIM 

Članak 53. 

Pijesak i šljunak iz obnovljivih ležišta u području značajnom za vodni režim mogu se vaditi samo na osnovi vodopravne dozvole ili na osnovi ugovora o koncesiji kada je to ovim Zakonom određeno. 

Područje značajno za vodni režim iz stavka 1. ovoga članka jest: 

- vodotoci i druga ležišta površinskih voda, 

- uređeni i neuređeni inundacijski pojas (članak 85. stavci 2. i 3.), 

- priobalne vode. 

Za vađenje pijeska i šljunka iz neobnovljivih ležišta i za vađenje kamena na području iz stavka 2. ovoga članka i u zonama sanitarne zaštite, pored uvjeta propisanih Zakonom o rudarstvu, potrebna je i vodopravna dozvola. 

Članak 53.a
Šljunak i pijesak izvađen tijekom radova građenja, tehničkog i gospodarskog održavanja vodotoka, može se:
– izmjestiti unutar javnoga vodnog dobra, na mjesta koje odrede Hrvatske vode, ili
– ugraditi u regulacijsko-zaštitne vodne građevine sukladno ugovoru s Hrvatskim vodama.
Šljunak i pijesak izvađen tijekom radova građenja, tehničkog i gospodarskoga održavanja vodotoka, može se ugraditi u druge javne građevine od interesa za Republiku Hrvatsku, u slučaju iz članka 143.a stavka 3. ovoga Zakona, sukladno posebnoj dozvoli ministarstva nadležnog za vodno gospodarstvo.
Posebnom dozvolom ministarstva nadležnog za vodno gospodarstvo može se dopustiti da se dio ili svi radovi građenja, tehničkog i gospodarskog održavanja, plate izvađenim šljunkom i/ili pijeskom, ali ne ispod tržišne cijene šljunka i/ili pijeska u mjestu vađenja. Tržišnu cijenu utvrđuje povjerenstvo koje imenuje ministar nadležan za vodno gospodarstvo.
Odredbe stavka 1. i 2. ovog članka primjenjuju se i na slučaj kada se pijesak i šljunak vade tijekom radova uređenja i održavanja plovnoga puta.
Članak 54. 

Pravne, odnosno fizičke osobe koje na području iz članka 53. ovoga Zakona vade pijesak, šljunak ili kamen dužne su voditi očevidnik o količini i kakvoći izvađenih tvari i podatke o tome dostavljati Hrvatskim vodama. 

Sadržaj i način vođenja očevidnika i dostavljanja podataka iz stavka 1. ovoga članka propisuje ministar nadležan za vodno gospodarstvo. 

Članak 55. 

Pravna, odnosno fizička osoba koja na području iz članka 53. ovoga Zakona bez vodopravne dozvole i koncesije vadi pijesak i šljunak dužna je naknaditi tako počinjenu štetu prema cjeniku kojeg donose Hrvatske vode uz suglasnost ministra nadležnog za vodno gospodarstvo. 

Rješenje o naknadi štete iz stavka 1. ovoga članka donose Hrvatske vode. Protiv toga rješenja dozvoljena je žalba ministarstvu nadležnom za vodno gospodarstvo. 

Naplaćeni iznos naknade štete iz stavka 1. ovoga članka prihod je Hrvatskih voda i koristi se za saniranje stanja nastalog štetnom radnjom. 

Članak 56. 

Vodopravnom dozvolom, odnosno ugovorom o koncesiji iz članka 53. stavka 1. ovoga Zakona osobito se određuje eksploatacijsko polje, količina i uvjeti vađenja pijeska, šljunka i kamena koji se može izvaditi, te obveza uređenja eksploatacijskog polja i njegova okoliša po završetku vađenja. 

Eksploatacijsko polje je omeđeni prostor (dužina širina i dubina) na površini zemlje, pod vodom ili u vodi na kojem se mogu vaditi pijesak, šljunak ili kamen. 

6. VODNO DOBRO I NJEGOVO KORIŠTENJE 

a) Vodno dobro 

Članak 57. 

Vodno dobro je skup zemljišnih čestica koji obuhvaća: 

- vodonosna i napuštena korita površinskih kopnenih voda, 

- uređeni inundacijski pojas, 

- neuređeni inundacijski pojas, 

- otoke koji su nastali ili nastanu u vodonosnom koritu presušivanjem vode njenom diobom na više rukavaca, naplavljivanjem zemljišta ili ljudskim djelovanjem. 

Vodno dobro je dobro od interesa za Republiku Hrvatsku, koje ima njezinu osobitu zaštitu i koristi se na način i pod uvjetima propisanim ovim Zakonom. 

Članak 58. 

Rješenjem nadležnog tijela, prema prethodnom mišljenju Hrvatskih voda utvrđuje se pripadnost nekog zemljišta vodnom dobru. 

O pripadnosti zemljišta iz stavka 1. ovoga članka vodnom dobru na vodama I. i II. reda odlučuje ministarstvo nadležno za vodno gospodarstvo. 

Članak 59. 

Vodno dobro služi održavanju i poboljšanju vodnog režima, a osobito je namijenjeno za : 

- građenje vodnih građevina i postavljanje uređaja za uređenje vodotoka i drugih voda, 

- tehničko i gospodarsko održavanje vodotoka, obala, zaštitnih i regulacijskih vodnih građevina, 

- tehničko održavanje unutarnjih plovnih puteva, 

- provođenje mjera zaštite od štetnog djelovanja voda i 

- ostale namjene utvrđene ovim Zakonom i drugim propisima donesenim na temelju ovoga Zakona. 

b) Javno vodno dobro 

Članak 60. 

Javno vodno dobro čine zemljišne čestice iz članka 57. stavka 1. ovoga Zakona, koje su do dana stupanja na snagu ovoga Zakona bile upisane u zemljišnim knjigama kao javno dobro, vodno dobro, državno vlasništvo ili vlasništvo jednica lokalne samouprave, odnosno koje su na osnovi zakona postale vlasništvom Države. 

Javnim vodnim dobrom smatraju se, sve do dokaza suprotnog, i one zemljišne čestice iz članka 57. stavka 1. ovoga Zakona koje do dana njegova stupanja na snagu nisu bile upisane u zemljišnu knjigu, odnosno koje su upisane u zemljišnu knjigu ali nitko nije naveden kao njihov vlasnik. 

Članak 61. 

Javno vodno dobro je javno dobro u općoj uporabi i u vlasništvu je Republike Hrvatske. 

Javno vodno dobro je neotuđivo. 

Javnim vodnim dobrom upravljaju Hrvatske vode, koje su ovlaštene na zaključivanje ugovora i poduzimanje drugih radnji u vezi s ulaganjima, tehničkim i gospodarskim održavanjem, korištenjem i davanjem na korištenje toga dobra (zakup i služnosti) osim zaključivanja ugovora o koncesiji. 

Članak 62. 

Na javnom vodnom dobru ne može se dosjelošću steći pravo vlasništva niti drugo stvarno pravo. 

Stjecanje nekog drugog prava, osim prava vlasništva, na zemljišnim česticama iz članka 60. ovoga Zakona moguće je pod uvjetom da to pravo neće utjecati na ostvarivanje namjena iz članka 59. ovoga Zakona. U protivnom ponuda za sklapanjem ugovora o zakupu i/ili služnosti iz članka 61. stavka 3. ovoga Zakona, ugovora o gradnji iz članka 143.a stavka 2., 3. i 4. ovoga Zakona, odnosno zahtjev za izdavanjem vodopravnih uvjeta iz članka 145.a stavka 1. ovoga Zakona, odbit će se. 

Članak 63. 

Svatko se pod jednakim uvjetima može služiti javnim vodnim dobrom za odmor i rekreaciju, na način i u opsegu koji određuje gradsko, odnosno općinsko vijeće uz suglasnost Hrvatskih voda, uz obvezu osiguravanja korištenja javnog vodnog dobra za namjene iz članka 59. ovoga Zakona i ostalih korištenja koja su u javnom interesu, a osobito zaštite obala i vodnih građevina. 

Radnje koje na temelju stavka 1. ovoga članka pripadaju općoj uporabi ne smatraju se radnjama štetnim za javno vodno dobro, sve dok se ne dokaže suprotno. 

Članak 64. 

Pravne i fizičke osobe mogu steći pravo gospodarskog korištenja dijela javnog vodnog dobra. 

Pravo iz stavka 1. ovoga članka, osim za namjene iz članka 59. ovoga Zakona, stjeće se na osnovi ugovora o koncesiji kada je to određeno ovim Zakonom, a u ostalim slučajevima na osnovi ugovora o zakupu. 

Na dijelu javnoga vodnog dobra na kojem je prema odredbama stavka 1. i 2. ovoga članka stečeno pravo korištenja može se drugim osobama ograničiti ili potpuno isključiti njegova uporaba. 

Osoba koja neovlašteno koristi javno vodno dobro ne može ostvariti posjedovnu zaštitu. 

Članak 65. 

Zemljišne čestice iz članka 60. ovoga Zakona prestaju biti dijelom javnog vodnog dobra pod sljedećim uvjetima : 

1. ako se rješenjem ministarstva nadležnog za vodno gospodarstvo utvrdi da je zemljišna čestica postala trajno nepotrebnom za namjene iz članka 59. ovoga Zakona i da je uslijed toga prestala biti javnim vodnim dobrom, i 

2. ako se u zemljišnoj knjizi briše njezino svojstvo javnog vodnog dobra. 

c) Zemljišne čestice izvan sustava javnoga vodnog 

dobra 

Članak 66. 

Zemljišne čestice iz članka 57. stavka 1. ovoga Zakona u kojima postoji vlasništvo drugih osoba upisano u zemljišnim knjigama, osim zemljišnih čestica iz članka 60. ovoga Zakona ne smatraju se dijelom javnoga vodnog dobra, ali su vlasnici tih ćestica, u interesu održavanja jedinstvenog vodnog režima, dužni ne dopustiti njihovo korištenje za sve namjene iz članka 59. ovoga Zakona. 

Odredbe stavka 1. ovoga članka odnose se i na dijelov zemljišnih čestica iz članka 57. stavka 1. ovoga zakona pod cestama i željezničkim postrojenjima neovisno o pravu vlasništva na tim česticama. 

Članak 67. 

U slučaju da vlasnik namjerava prodati zemljišnu česticu iz članka 66. ovoga Zakona, pravo prvokupa ima Republika Hrvatska. Prelaskom u vlasništvo Republike Hrvatske, takva zemljišna čestica postaje dijelom javnoga vodnog dobra. 

Iznimno, ako su zemljišne čestice iz članka 66. ovoga Zakona osobito značajne za održavanje vodnog sustava, moguće ih je izvlastiti u korist Republike Hrvatske prema odredbama zakona kojim se uređuje izvlaštenje, uz naknadu tržišne vrijednosti. 

7. ZAŠTITA VODA 

Članak 68. 

Zaštita voda od onečišćavanja (u daljnjem tekstu: zaštita voda) provodi se radi očuvanja života i zdravlja ljudi i zaštite okoliša i prirode, te omogućavanja neškodljivog i nesmetanog korištenja voda za različite namjene. 

Zaštita voda ostvaruje se nadzorom nad stanjem kakvoći voda i izvorima onečišćavanja, sprečavanjem, ograničavanjem zabranjivanjem radnji i ponašanja koja mogu utjecati na onečiščenje voda i stanje okoliša u cjelini, građenjem i upravljanjem građevinama odvodnje i pročišćavanja otpad​nih voda te drugim djelovanjima usmjerenim očuvanju i poboljšavanju kakvoće i namjenske uporabljivosti voda. 

Članak 69. 

Brisan. 

Članak 70. 

Opasne tvari zabranjeno je ispuštati ili unositi u vode te odlagati na području na kojem postoji mogućnost njihova onečišćenja osim pod uvjetima utvrđenim ovim Zakonom ili propisima donesenim na temelju ovoga ili drugog zakona. 

Vlada Republike Hrvatske propisuje koje se tvari i u kojoj količini smatraju opasnima tvarima. 

Članak 71. 

Klasifikacijom voda određuju se vrste voda koje odgovaraju uvjetima kakvoće voda u smislu njihove opće ekološke funkcije, kao i uvjetima korištenja voda za određene namjene. 

Klasifikacija voda određuje se na temelju graničnih vrijednosti pojedinih tvari i drugih svojstava vode (pokazatelji) dopuštenih za određenu vrstu vode. 

Pokazatelji iz stavka 2. ovoga članka osobito su: fizikalni pokazatelji, režim kisika, hranjive tvari, kovine, organski spojevi, mikrobiološki pokazatelji, biološki pokazatelji i radioaktivnost. 

Klasifikaciju voda propisuje Vlada Republike Hrvatske. 

Članak 71.a
Nadzor nad stanjem voda provodi se i sustavnim praćenjem stanja voda (monitoring).
Praćenje stanja voda obuhvaća:
– za površinske vode: količinu i razinu ili protok u mjeri odgovarajućoj za ekološko i kemijsko stanje voda i ekološki potencijal, ekološko i kemijsko stanje i ekološki potencijal,
– za podzemne vode: kemijsko i količinsko stanje voda.
Praćenje stanja voda u zaštićenim područjima obuhvatit će i dodatne pokazatelje stanja voda, sukladno propisima na temelju kojih je to zaštićeno područje određeno.
Praćenje stanja voda provode Hrvatske vode.
Članak 71.b
Gdje je radi zaštite voda i vodnih ekosustava potrebno provesti posebne mjere zaštite, određuju se zaštićena područja, na temelju ovoga i posebnih zakona, na dijelovima vodnih područja.
Zaštićena područja su:
– zone sanitarne zaštite vode za piće,
– područja za ribnjačarstvo i školjkarstvo,
– područja za kupanje i rekreaciju,
– područja podložna eutrofikaciji i područja ranjiva na nitrate, i
– područja namijenjena zaštiti staništa ili vrsta gdje je održavanje ili poboljšanje stanja voda bitan element njihove zaštite.
Hrvatske vode izradit će registar ili registre zaštićenih područja koji će biti sastavni dio plana upravljanja vodnim područjem. Registar ili registri zaštićenih područja moraju se redovito obnavljati ili nadopunjavati.
Tijela ili osobe koje donose odluku o određivanju i/ili zaštiti područja iz stavka 2. ovoga članka, dužna su iste dostaviti Hrvatskim vodama u roku do 60 dana od dana donošenja odluke.
Područja podložna eutrofikaciji i područja ranjiva na nitrate odredit će ministar nadležan za vodno gospodarstvo, na prijedlog Hrvatskih voda.
Članak 72. 

Radi sprečavanja pogoršanja kakvoće voda i zaštite okoliša u cjelini, propisuju se granične vrijednosti opasnih i drugih tvari : 

1. za tehnološke otpadne vode prije njihova ispuštanja u sustav javne odvodnje otpadnih voda, 

2. za tehnološke i druge otpadne vode koje se izravno ispuštaju u prirodni prijamnik,
3. za vode koje se nakon pročišćavanja ispuštaju iz sustava javne odvodnje otpadnih voda u prirodni prijemnik, 

4. za otpadne vode i tvari koje se ispuštaju u septičke i sabirne jame. 

Propis iz stavka 1. za točke 1., 2. i 3. ovoga članka donosi ministar nadležan za vodno gospodarstvo, a granične vrijednosti opasnih i drugih tvari za otpadne vode i tvari iz stavka 1. za točku 4. ovoga članka propisuju se odlukom iz članka 75. stavka 1. ovoga Zakona. 

Članak 73. 

Pravne i fizičke osobe koje u vezi s obavljanjem gospodarske ili druge djelatnosti unose, ispuštaju ili odlažu opasne tvari koje mogu onečistiti vode, dužne su te tvari prije ispuštanja u sustav javne odvodnje ili drugi prijemnik, djelomično ili potpuno odstraniti u skladu s odredbama ovoga ili drugoga zakona, odnosno propisa donesena na temelju zakona. 

Članak 73.a
Gradovi i općine dužni su skupiti i pročistiti komunalne otpadne vode, prije njihovog ispuštanja u prirodni prijamnik u skladu s odredbama ovoga ili drugoga zakona, odnosno propisa donesenog na temelju zakona.
Članak 74. 

Djelatnost odvodnje otpadnih voda, prema ovome Zakonu, čine poslovi skupljanja otpadnih voda, njihova dovođenja do uređaja za pročišćavanje, pročišćavanja i ispuštanja u prijemnik, obrade mulja koji nastaje u procesu njihova pročišćavanja, i poslovi odvodnje oborinskih voda iz naselja putem sustava javne odvodnje. 

Odvodnja otpadnih voda mora se provesti tako da ne onečišćuje podzemne vode: 

Djelatnost odvodnje otpadnih voda obavljaju pravne osobe organizirane u skladu sa zakonom kojim se uređuje komunalno gospodarstvo. 

Sustav javne odvodnje čini skup objekata i uređaja za obavljanje djelatnosti iz stavka 1. ovoga članka. 

Članak 75. 

Pravne i fizičke osobe dužne su otpadne vode ispuštati u sustav javne odvodnje otpadnih voda ili na drugi način u skladu s odlukom o odvodnji otpadnih voda. 

Odluka iz stavka 1. ovoga članka mora sadržavati osobito: odredbe o načinu odvodnje otpadnih voda, obvezu priključenja na sustav javne odvodnje otpadnih voda, uvjete i način ispuštanja otpadnih voda na područjima na kojima nije izgrađen takav sustav, mjesta ispuštanja otpadnih voda iz građevina javne odvodnje u prirodne prijamnike, obvezu posebnog odlaganja i odstranjivanja opasnih i drugih tvari, granične vrijednosti opasnih i drugih tvari za otpadne vode i tvari koje se ispuštaju u septičke i sabirne jame iz članka 72. stavka 1. točke 4. ovoga Zakona, te obvezu održavanja sustava javne odvodnje otpadnih voda. 

Odluku o odvodnji otpadnih voda na području grada, odnosno općine donosi gradsko, odnosno općinsko vijeće. U slučaju da se istim sustavom javne odvodnje otpadnih voda odvodi voda s područja više općina, odluku donosi županijska skupština. Odluka iz ovoga stavka stupit će na snagu danom suglasnosti Hrvatskih voda.
Članak 76. 

Zaštita voda provodi se u skladu s Državnim planom za zaštitu voda, Planom upravljanja vodama, kao i planovima izgradnje i održavanja objekata komunalne infrastrukture sukladno propisima o komunalnom gospodarstvu.
Državnim planom za zaštitu voda utvrđuju se osobito: potrebna istraživanja i ispitivanja kakvoće voda, mjere zaštite voda uključujući i mjere za slučajeve izvanrednih i iznenadnih onečišćenja voda, osobe koje su dužne provoditi plan te njihova ovlaštenja i odgovornosti. 

Sastavni dio Državnog plana za zaštitu voda je kategorizacija voda. Kategorizacijom se pojedini vodotoci i druge vode, polazeći od mjerila iz klasifikacije voda (članak 69. ovoga Zakona) razvrstavaju u skupine koje moraju zadovoljavati propisane uvjete kakvoće i drugih osobina vode. 

Članak 77. 

Državni plan za zaštitu voda donosi Vlada Republike Hrvatske. 

Državni plan za zaštitu voda objavljuje se u "Narodnim novinama". 

Članak 78. 

Ako zbog smanjenog protoka ili drugih okolnosti prijeti opasnost od pogoršanja kakvoće voda u vodotoku ili drugom prijemniku u koji se izlijevaju otpadne vode (izvanredno onečišćenje), ministar nadležan za vodno gospodarstvo može zabraniti ili ograničiti ispuštanje otpadnih voda na određenom području, odnosno zabraniti ili ograničiti ispuštanje tehnoloških otpadnih voda osobama koje obavljaju određene djelatnosti. 

Članak 79. 

Ako je uslijed iznenadnog slučaja, kvara ili iz drugih razloga nastala opasnost zagadenja voda, pravna, odnosno fizička osoba u vezi sa čijim je djelovanjem ili propustom takva opasnost nastala, dužna je bez odgadanja o tome izvijesiti najbližu policijsku upravu. 

Svaka osoba koja primijeti da je došlo do zagadenja voda ili da postoji opasnost nastanka zagadenja, dužna je o tome izvjestiti najbližu policijsku upravu. · 

Policijska uprava će o nastalom onečišćenju, odnosno opasnosti od onečišćenja voda izvijestiti najbližega područnoga vodopravnog inspektora, odnosno najbližu organizacijsku jedinicu Hrvatskih voda. 

Hrvatske vode, ili druga pravna osoba odredena planom za zaštitu voda dužna je neposredno po saznanju o zagadenju voda ili nastanku opasnosti od zagadenja poduzeti mjere za njihovo sprečavanje, odnosno otklanjanje. 

Troškove poduzetih mjera snosi pravna, odnosno fizička osoba zbog čijeg je djelovanja ili propusta došlo do zagadenja, odnosno opasnosti od zagadivanja. 

Rješenje o obračunu i plaćanju troškova iz stavka 5. ovoga članka donose Hrvatske vode u upravnom postupku. Žalba protiv rješenja može se izjaviti ministarstvu nadležnom za vodno gospodarstvo u roku od 8 dana od dana primitka, ali ne odgađa izvršenje rješenja.
Članak 80. 

Pravne i fizičke osobe koje u vezi s obavljanjem gospodarskih djelatnosti ili drugih aktivnosti za koje je potrebna vodopravna dozvola iz članka 130. ovoga Zakona ispuštaju u vode opasne tvčri ;pčnosno koje proizvode ili stavljaju u promet kemijske tvari i njihove pripravke koji mogu onečistiti vode, dužne su o tome voditi očevidnik i podatke dostavljati Hrvatskim vodama. 

Sadriaj i način vodenja očevidnika iz stavka 1. ovoga članka propisuje ministar nadležan za vodno gospodarstvo. 

Obveza uzimanja uzoraka otpadnih voda iz stavka 1. ovoga članka i njihovo analiziranje od strane ovlaštenih laboratorija te dostavljanje Hrvatskim vodama uređuje se propisom iz članka 72. stavka 2. ovoga Zakona, koji donosi ministar nadležan za vodno gospodarstvo.
Članak 81. 

Uvjete koje moraju ispunjavati ovlašteni laboratoriji iz članka 80. stavka 3. ovoga Zakona, sadržaj i način davanja ovlasti propisuje ministar nadležan za vodno gospodarstvo uz suglasnost ravnatelja Državnog zavoda za normizaciju i mjeriteljstvo. 

Članak 81.a
Građevine odvodnje otpadnih voda moraju se graditi i održavati tako da se osigura zaštita voda propisana ovim Zakonom i propisima donesenim na temelju njega.
Vlasnici odnosno drugi zakoniti posjednici građevina iz stavka 1. ovoga članka dužni su iste podvrći kontroli ispravnosti, a osobito na svojstvo vodonepropusnosti, po ovlaštenoj osobi, svakih 5 godina i ishoditi potvrdu o sukladnosti građevine s tehničkim zahtjevima za građevinu.
Odredbe stavka 1. i 2. ovoga članka primjenjuju se na izgradnju i održavanje septičkih i sabirnih jama.
Tehničke zahtjeve za građevine odvodnje otpadnih voda propisuje ministar nadležan za vodno gospodarstvo, uz suglasnost ministra nadležnog za gradnju.
Uvjete koje moraju ispunjavati ovlaštene osobe iz stavka 2. ovoga članka, sadržaj i način davanja ovlasti propisuje ministar nadležan za vodno gospodarstvo.
8. UREĐENJE VODOTOKA I DRUGIH VODA I ZAŠTITA OD ŠTETNOG DJELOVANJA VODA 

a) Uredenje vodotoka i drugih voda 
Članak 82. 

Uredenjem vodotoka i drugih voda, prema ovome Zakonu, smatra se: gradenje, tehničko i gospodarsko održavanje regulacijskih i zaštitnih vodnih gradevina i vodnih gradevina za melioracijsku odvodnju, tehničko i gospodarsko održavanje vodotoka i vodnog dobra i drugi radovi kojima se omogućuje kontrolirani i neškodljivi protok voda i njihovo namjensko korištenje. 

Članak 83. 

Radovima tehničkog i gospodarskog održavanja vodotoka, vodnog dobra i vodnih gradevina smatraju se osobito: 

I. održavanje prirodnih i umjetnih vodotoka: oblaganje korita i obala kamenom, cementnim pločama, žičanim pleterom i sl., čišćenje, uklapanje nanosa i djelomično produbljavanje dna korita, ublažavanje zavoja bez značajnije promjene trase korita, 

zemljani i slični radovi na uredenju i održavanju obala, zemljani radovi u inundacijskom pojasu, krčenje i košnja raslinja, obnavljanje, održavanje propusta i prijelaza do raspona od 5 m, 

2. održavanje regulacijskih i zaštitnih vodnih gradevina: popravci, pojačanja i obnavljanja nasipa, krčenje, košnja i radovi na vegetativnoj zaštiti gradevina, zamjene oštećenih dijelova gradevina, 

3. održavanje vodnih gradevina za melioracijsku odvodnju: čišćenje, tehničko i vegetativno održavanje gradevina i pojasa uz gradevine, zemljani radovi na manjim dopunama kanalske mreže, ublaiavanju zavoja i nagiba, drenažni radovi, izrada tipskih propusta i sličnih objekata koji su sastavni dio kanalske mreže, njihovo obnavljanje i zamjena. 

Radovima gospodarskog održavanja vodotoka i vodnog dobra smatraju se i zaštitne mjere uzgoja i sječe drveća i drugog raslinja. Ove mjere provode se u skladu s propisom koji donosi ministar nadležan za vodno gospodarstvo nakon prethodnog mišljenja ministra nadležnog za poslove šumarstva. 

b) Zaštita od štetnog djelovanja voda 
Članak 84. 

Zaštita od štetnog djelovanja voda obuhvaća djelovanje i mjere za obranu od poplava, obranu od leda na vodotocima, zaštitu od,erozija i bujica i za otklanjanje posljedica od takvih djelovanja. ž 

članak 85. 

U svrhu tehničkog i gospodarskog održavanja vodotoka i drugih voda, djelotvornog provodenja obrane od poplava i drugih oblika zaštite od štetnog djelovanja voda (zaobalne vode, bujične vode) na vodotocima i drugim ležištima voda utvrduje se inundacijski pojas. U tom pojasu zabranjeno je obavljati radnje kojima se može pogoršati vodni režim i povećati stupanj ugroženosti od štetnog djelovanja voda. 

Uredeni inundacijski pojas čini zemljište izmedu korita vode i vanjskog ruba pripadajućih mu regulacijskih i zaštitnih vodnih gradevina uključujući i pojas zemljišta potreban za njihovo redovno održavanje. 

Neuredeni inundacijski pojas čine: 

- zemljište uz vodotoke koje je planom upravljanja vodnim područjem ili dokumentom uredenja prostora rezervirano za gradenje regulacijskih i zaštitnih vodnih gradevina, 

- prirodne i umjetne retencije u granicama utvrdenim planom upravljanja vodnim područjem ili dokumentom uredenja prostora. 

Vanjsku granicu uređenog i neuređenog inundacijskog pojasa na vodama I. i II. reda određuje ministarstvo nadležno za vodno gospodarstvo na prijedlog Hrvatskih voda. Granice inundacijskih pojaseva iz stavka 2. i 3. ovoga članka ucrtavaju se u katastarske planove i prostorne planove. 

Obrana od poplava 
Clanak 86. 

Radi sprečavanja poplava i štetnog djelovanja poplavnih voda grade se i održavaju zaštitne vodne gradevine, obavljaju zaštitni radovi i provode mjere obrane od poplava. Obrana od poplava može biti redovna i izvanredna. Redovna, odnosno izvanredna obrana od poplava proglašava se kada vodostaj dosegne visinu odredenu planom obrane od poplava uz očekivanje daljnjeg porasta vodostaja. 

Članak 87. 

Obrana od poplava na vodama I. i II. reda provodi se u skladu s Drzavnim planom obrane od poplava koji donosi Vlada Republike Hrvatske. 

Državni plan obrane od poplava objavljuje se u "Narodnim novinama". 

Članak 88. 

Plan obrane od poplava sadrži osobito: mjere koje se moraju poduzeti prije ili u slučaju opasnosti od poplave, vodostaj pri kojem na pojedinim sektorima počinje redovna, odnosno izvanredna obrana, odredbe o opremi i materijalu koji se moraju pripremiti, pravne osobe koje provode obranu od poplave i imena stručnih organizatora obrane od poplave, dužnosti, odgovornosti i ovlaštenja za poduzimanje odredenih radnji u vezi s obranom i način obavješćivanja o pojavama i mjerama u tijeku obrane od poplave. 

Plan obrane od poplava sadrži i mjere za obranu od leda na vodotocima. 

Ćlanak 89. 

Pravne i fizičke osobe dužne su radom i sredstvima (vozila, gradevni materijal i dr.) sudjelovati u obrani od poplava ako nastupi opasnost u takvom opsegu da se obrana ne može osigurati sredstvima i zaposlenicima Hrvatskih voda i drugih pravnih osoba u čijem je djelokrugu obavljanje takvih poslova. U obrani od poplava dužne su u prvom redu sudjelovati pravne i fizičke osobe s područja ugroženih poplavom. Ako njihovo sudjelovanje nije dovoljno za otklanjanje neposredne opasnosti i posljedica od poplava odgovorna osoba odredena planom obrane od poplava, zatražit će da u obrani sudjeluju i pravne osobe.i gradani s drugih područja. 

Poglavarstva jedinica lokalne samouprave osiguravaju uvjete za provodenje planova obrane od poplava na njihovu području i izdaju naredbe o obavezi sudjelovanja pravnih osoba i gradana iz stavka 1. ovoga članka u obrani od poplava. 

Članak 90. 

U slučaju opasnosti od poplava ministar nadležan za vodno gospodarstvo, uz suglasnost ministra nadležnog za poslove prometa, može privremeno ograničiti, odnosno zabraniti cestovni, željeznički odnosno riječni promet. 

Iznimno od stavka 1. ovoga članka kada je potrebno hitno postupiti zbog neposredne ugroženosti od poplava, akt o zabrani može donijeti nadležni rukovoditelj obrane od poplava. 

Članak 91. 

Pravne i fizičke osobe koje upravljaju akumulacijama dužne su koristiti ih na način kojim se osigurava prihvaćanje poplavnog vala. 

Veličina zapremine, odnosno razina slobodnog prostora u akumulacijama i retencijama koja se mora održavati u pojedi 

nim godišnjim razdobljima i uvjeti za ispuštanje voda odreduje se vodopravnom dozvolom. 

Obrana od leda 
Članak 92. 

Ako zbog stvaranja i nagomilavanja leda nastaju pregrade koje mogu prouzročiti poplavu ili ako bi zbog stvaranja i pokretanja leda moglo doći do oštećenja regulacijskih i zaštitnih vodnih građevina, mostova i drugih stalnih ili plovnih objekata na vodotoku, moraju se poduzeti mjere utvrdene planom obrane od poplava. 

Mjere za obranu od leda radi zaštite mostova, plovnih i drugih objekata, koji su u vlasništvu pravnih i fizičkih osoba, poduzimaju te osobe. 

U slučaju opasnosti iz stavka 1. ovoga članka ministar nadležan za vodno gospodarstvo, uz suglasnost ministra nadležnog za poslove prometa, može privremeno ograničiti, odnosno zabraniti plovidbu na unutarnjim plovnim putevima. 

Zaštita od erozija i bujica 
Članak 93. 

Područjem ugroženim od erozija, prema ovome Zakonu, smatra se područje na kojem zbog djelovanja površinskih ili podzemnih voda dolazi do ispiranja, podrivanja ili odronjavanja zemljišta i drugih sličnih štetnih pojava uslijed čega može doći do ugrožavanja života i zdravlja Ijudi i njihove imovine te poremećaja u vodnom režimu. 

Bujičnim tokovima, prema ovome Zakonu, smatraju se povremeni vodotoci, kao i stalni vodotoci u kojima zbog djelovanja kiša i topljenja snijega nastaju nagle promjene proticaja voda zbog kojih može doći do ugrožavanja života i zdravlja Ijudi i imovine i poremećaja u vodnom režimu. 

Bujični tokovi jakih erozijskih procesa koji ugrožavaju veća urbana naselja, industrijska postrojenja, magistralne i regionalne prometnice i melioracijske sustave unose se u popis državnih voda (članak 17. stavak 2.). 

članak 94. 

Radi sprečavanja i otklanjanja erozija i djelovanja bujica grade se i održavaju regulacijske i zaštitne vodne gradevine, izvode zaštitni radovi i provode mjere zaštite. 

Radovima za zaštitu od erozija i bujica smatraju se osobito: pošumljavanje, uzgoj i odriavanje zaštitne vegetacije, trasiranje, krčenje raslinja, čišćenje korita i drugi slični radovi. 

Mjerama za zaštitu od erozija i bujica smatraju se osobito: zabrana i ograničavanje sječe drveća i grmlja, zabrana i ograničavanje vadenja pijeska, šljunka i kamena, zabrana odlaganja otpadnih tvari, odgovarajući način korištenja poljoprivrednog i drugog zemljišta i druge odgovarajuće mjere. 

članak 95. 

Mjere iz članka 94. ovoga Zakona provode se sukladno programu iz članka 12. stavka 2. ovoga Zakona.

c) Melioracijska odvodnja 

Članak 96. 

Sustav melioracijske odvodnje čini skup vodnih građevina i uređaja za odvodnjavanje suvišnih voda na poljoprivrednom i drugom zemljištu, kojima se neposredno i posredno omogućuje brže i pogodnije otjecanje površinskih ili podzemnih voda i osiguravaju povoljniji uvjeti korištenja i obavljanja gospodarskih i drugih djelatnosti. 

Članak 97. 

Vodne građevine za odvodnjavanje s obzirom na namjenu razvrstavaju se na osnovne i detaljne melioracijske građevine za odvodnju. 

Osnovne melioracijske građevine za odvodnju jesu: 

1. melioracijski vodotoci u koje se slijevaju sve vode iz određenog melioracijskog sustava (melioracijske građevine I. reda), te crpne stanice u melioracijskom sustavu, 

2. glavni odvodni kanali za prihvat svih voda iz melioracijskog sustava ili dijela toga sustava, a koji se dovode putem detaljne kanalske mreže i odvode u melioracijske građevine I. reda (melioracijske građevine II. reda). 

Detaljne melioracijske građevine za odvodnju jesu: 

1. sabirni ili grupni kanali za prihvaćanje voda iz parcelnih ili detaljnih kanala i njihovo odvođenje u melioracijske građevine II. reda (melioracijske građevine III. reda), 

2. parcelni ili detaljni kanali za neposredno prikupljanje voda s poljoprivrednih, odnosno drugih čestica i njihovo odvođenje u melioracijske građevine III. reda (melioracijske građevine IV. reda), 

3. ostale građevine na melioracijskim kanalima (betonski, cijevni, pločasti i drugi propusti; čepovi, sifoni, betonske i kamene stepenice, brzotoci, obloge za zaštitu od erozija, ustave i sl.). 

Popis osnovnih melioracijskih građevina za odvodnju donosi ministar nadležan za vodno gospodarstvo, na prijedlog Hrvatskih voda. Ostale građevine su detaljne melioracijske građevine za odvodnju.
Članak 98. 

Prijedlog za uređenje ili građenje novog melioracijskog sustava (u daljnjem tekstu: uređenje melioracijskog sustava) može podnijeti gradsko ili općinsko poglavarstvo ili najmanje 20% vlasnika ili katastarskih posjednika (u daljnjem tekstu: korisnici) zemljišta na području na kojem se predlaže uređenje takvog sustava. 

Prijedlog iz stavka 1. ovoga članka dostavlja se nadležnom gradskom ili općinskom vijeću. Uz prijedlog se dostavlja: 

1. iskaz zemljišnih čestica za područje na kojem se predlaže uređenje melioracijskog sustava, s podacima o vlasnicima i korisnicima zemljišta, 

2. idejno tehničko rješenje za uređenje melioracijskog sustava i 

3. procjena troškova uređenja melioracijskog sustava ukljućujući i troškove osiguravanja zemljišta za osnovne melioracijske građevine, s prijedlogom rasporeda troškova na korisnike sustava. 

Članak 99. 

Gradsko ili općinsko poglavarstvo će nakon primitka prijedloga zatražiti od Hrvatskih voda stručno mišljenje o usklađenosti prijedloga s planom upravljanja vodnoga područja, i prijedlog proslijediti gradskom ili općinskom vijeću koje donosi odluku o načelnom prihvaćanju prijedloga. 

Ako gradsko ili općinsko vijeće donese načelnu odluku o prihvačanju prijedloga odredit će rok za provođenje javne rasprave u svim katastarskim općinama u kojima se ima urediti melioracijski sustav i propisati način provođenja javne rasprave. 

Članak 100. 

Odluku o pristupanju uređenju melioracijskog sustava donosi županijska skupština na osnovi ocjene gospodarske opravdanosti i postojanja uvjeta za fnanciranje radova. 

Sredstva za financiranje izvođenja radova na uređenju melioracijskog sustava osiguravaju se u proračunu županije i grada, odnosno općine na čijem se području izvode radovi. 

Jedinica lokalne samouprave i uprave iz stavka 2. ovoga članka ima pravo raspisati posebnu naknadu radi povrata uloženih sredstava u uređenje melioracijskog sustava. Ova naknada se uvodi i plaća u skladu sa zakonom kojim se uređuje financiranje vodnog gospodarstva. Naknadu su dužni plaćati svi korisnici za koje je uređen melioracijski sustav. 

Članak 101. 

Županijska skupština u odluci iz članka 100. stavka 1. ovo ga Zakona može odlučiti da su detaljne melioracijske građevine dužni izvesti korisnici zemljišta i propisati uvjete za njihovo izvođenje. 

Članak 102. 

Izgrađeni melioracijški sustav može se koristiti nakon što je izdana vodopravna dozvola za njegovo korištenje. 

Članak 103. 

Tehničko i gospodarsko održavanje osnovnih melioracijskih građevina iz članka 11. stavka 1. ovoga Zakona obavlja se u skladu s programom iz članka 12. stavka 2. ovoga Zakona.
Za tehničko i gospodarsko održavanje detaljnih melioracijskih građevina iz članka 11. stavka 1. ovoga Zakona odgovorna je županija i provodi ga u skladu s programom održavanja koji donosi županijska skupština. Poslove tehničkoga i gospodarskog održavanja županija povjerava primjenom članka 173. ovoga Zakona ili primjenom propisa o javnoj nabavi.
Sredstva za financiranje tehničkog i gospodarskog održavanja detaljnih melioracijskih građevina iz članka 11. stavka 1. ovoga Zakona osiguravaju se na temelju zakona kojim se uređuje financiranje vodnoga gospodarstva. 

Članak 104. 

U svrhu odvođenja voda u melioracijskom sustavu za odvodnjavanje, mogu se ustanovljavati služnosti. 

Na ustanovljavanje služnosti primjenjuju se odredbe članka 47. stavka 2. i 3. ovoga Zakona. 

Članak 105. 

Bliže.propise o tehničkim, gospodarskim i drugim uvjetima za uređenje sustava za melioracijsku odvodnju, osnovama za tehničko i gospodarsko održavanje sustava donosi ministar nadležan za vodno gospodarstvo. 

9. OGRANIČENJA PRAVA VLASNIKA I KORISNIKA ZEMLJIŠTA I POSEBNE MJERE RADI ODRŽAVANJA VODNOG REŽIMA 

Članak 106. 

Radi očuvanja i održavanja regulacijskih i zaštitnih te drugih vodnih građevina i sprečavanja pogoršanja vodnog režima, zabranjeno je: 

1. na nasipima i drugim regulacijskim i zaštitnim vodnim građevinama kopati i odlagati zemlju, pijesak, šljunak, puštati i napasati stoku, prelaziti i voziti motornim vozilima izuzev na mjestima na kojima je to izričito dopušteno, te obavljati druge radnje kojima se može ugroziti sigurnost ili stabilnost tih građevina, 

2. u uređenom inundacijskom pojasu orati zemlju, saditi i sjeći drveće i grmlje; 

3. u uređenom inundacijskom pojasu i do udaljenosti od 20 m. od vanjske nožice nasipa odnosno do 6 metara od vanjskoga ruba regulacijsko-zaštitne vodne građevine koja nije nasip (obala i obaloutvrda) podizati zgrade, ograde i druge građevine osim regulacijskih i zaštitnih vodnih građevina, vaditi kamen, glinu i ostale tvari, kopati i bušiti zdence, te bez vodopravnih uvjeta obavljati drugo bušenje tla, 

4. u neuređenom inundacijskom pojasu obavljati radnje iz točke 3. ovoga stavka, 

5. na melioracijskim kanalima za odvodnjavanje kojima upravljaju Hrvatske vode i do udaljenosti od 5 m od tih kanala potrebnoj za njihovo redovno održavanje orati i kopati zemlju, te obavljati druge radnje kojima se mogu oštetiti melioracijske vodne građevine ili poremetiti njihovo namjensko funkcioniranje, 

6. u vodotoke i druge vode, akumulacije, retencije, melioracijske i druge kanale i u inundacijskom pojasu odlagati zemlju, kamen, otpadne i druge tvari, te obavljati druge radnje kojima se može utjecati na promjenu toka, vodostaja, količine ili kakvoće vode ili otežati održavanje vodnog sustava,

7. graditi i/ili dopuštati gradnju na zemljištu iznad natkrivenih vodotoka, osim gradnje javnih površina (prometnice, parkovi, trgovi). 

Iznimno, na zahtjev zainteresirane osobe Hrvatske vode mogu odobriti odstupanje od odredaba stavka 1. ovoga članka pod uvjetom da ne dolazi do ugrožavanja stabilnosti i sigurnosti vodnih građevina, odnosno pogoršanja postojećega vodnog režima i ako to nije suprotno uvjetima korištenja vodnog dobra utvrđenim ovim Zakonom. 

Pravna osoba koja upravlja šumama u vlasništvu države može u inundacijskom pojasu obavljati uzgoj i sječu drveća, ako je to u skladu sa šumskogospodarskom osnovom na čije je odredbe, u dijelu koji se odnosi na inundacijski pojas, pribavljena suglasnost Hrvatskih voda. 

Članak 107. 

Ako radnjom iz članka 106. stavka 1. ovoga Zakona nastane šteta, štetnik je dužan uspostaviti prijašnje stanje u roku koji odredi nadležni vodopravni inspektor na prijedlog Hrvatskih voda. 

Ako štetnik iz stavka 1. ovoga članka ne uspostavi prijašnje stanje, potrebne radove obavit će Hrvatske vode, uz obvezu štetnika na naknadu vrijednosti izvršenih radova. 

Ako štetu nije moguće popraviti na način iz stavka 1. i 2. ovoga članka, štetnik je dužan naknaditi štetu u iznosu koji određuje vodopravni inspektor prema cjeniku koji donose Hrvatske vode uz suglasnost ministra nadležnog za vodno gospodarstvo. 

Članak 108. 

Ceste, putovi i prijelazi na vodnom dobru, regulacijskim i zaštitnim vodnim građevinama moraju se održavati tako da se na njima ne skuplja, odnosno ne zadržava, voda koja može smanjiti njihovu otpornost i funkcionalnu sposobnost. Dok se takvo stanje ne uspostavi nadležno tijelo uprave zabranit će rješenjem njihovo korištenje. 

Rješenje iz stavka 1. ovoga članka za ceste, putove i prijelaze na vodama I. i II. reda donosi ministarstvo nadležno za vodno gospodarstvo. 

Članak 109. 

Radi provođenja obrane od poplava, vlasnici i korisnici zemljišta na ugroženom području dužni su na zahtjev Hrvatskih voda dopustiti: 

1. korištenje pijeska, šljunka, zemlje ili kamena s njihova zemljišta, 

2. prijelaz osoba i prijevoznih sredstava preko njihova zemljišta. 

Ako osoba iz stavka 1. ovoga članka ne dopusti korištenje tvari ili prijelaz, nadležni vodopravni inspektor rješenjem će naložiti postupanje u skladu s odredbom toga stavka. 

Osobe iz stavka 1. ovoga članka imaju pravo na naknadu za iskorištenu tvar, odnosno nastalu stvarnu štetu. Ako se ne postigne sporazum, o visini naknade odlučuje sud. 

Članak 110. 

Vlasnici i korisnici zemljišta dužni su dopustiti prijelaz preko njihova zemljišta radi premjeravanja, snimanja ili obilježavanja u vezi s građenjem vodnih građevina i obavljanja radova tehničkog i gospodarskog održavanja vodotoka i vodnih građevina. 

O zahtjevu iz stavka 1. ovoga članka rješava nadležni vodopravni inspektor. Žalba protiv ovoga rješenja ne odlaže izvršenje. 

Osobe iz stavka. 1. ovoga članka imaju pravo na naknadu stvarne štete. Ako se ne postigne sporazum, o visini naknade odlučuje sud. 

Članak 111. 

Vlasnicima i korisnicima zemljišta zabranjeno je bez vodopravne dozvole : 

1. mijenjati ili presijecati tok podzemnih voda, odnosno koristiti te vode u opsegu kojim se ugrožava opskrba drugih osoba vodom za piće i tehnološke namjene, mineralna i termalna izvorišta, stabilnost tla i građevina, 

2. mijenjati pravac ili jačinu toka površinske vode koja prirodno protječe ili otječe s njihova zemljišta. 

Ako osoba iz stavka 1. ovoga članka postupi suprotno odredbi toga stavka, nadležni vodopravni inspektor donijet će rješenje kojim zabranjuje protupravno ponašanje i nalaže uspostavu prijašnjeg stanja. Žalba protiv ovoga rješenja ne ođgada izvršenje. 

O naknadi štete koja nastane zbog postupanja suprotnog odredbi stavka 1. ovoga članka odlučuje sud. 

Članak 112. 

Ako se odvođenje vode s nekog zemljišta ili dovođenje vode na zemljište ne može riješiti na drugi povoljniji ili ekonomičniji način, može se, uz naknadu, zasnovati pravo služnosti dovođenja, odnosno odvođenja vode. 

Ako zainteresirane osobe iz stavka 1. ovoga članka ne postignu sporazum, o osnivanju služnosti i o visini naknade odlučuje služba ureda državne uprave u županiji nadležna za imovinskopravne poslove. 

10. VODNA DOKUMENTACIJA 

Članak 113. 

Vodnu dokumentaciju čine: vodna knjiga, vodni katastri i očevidnik koncesija na vodama i vodnom dobru. 

Članak 114. 

U vodnoj knjizi vode se podaci o izdanim vodopravnim uvjetima i vodopravnim dozvolama. U vodnoj knjizi vode se podaci i o drugim odgovarajućim aktima koji su do stupanja na snagu ovoga Zakona izdani radi osiguravanja vodnog režima (vodoprivredni uvjeti, vodoprivredne suglasnosti, vodoprivredne dozvole). 

U vodnu knjigu uvode se i sve naknadne promjene o stanju, pravima i obvezama iz akata iz stavka 1. ovoga članka. 

Vodnu knjigu vode Hrvatske vode. 

Članak 115. 

Vodne katastre čine: katastar voda, vodnog dobra i vodnih građevina, katastar korištenja voda i katastar zaštite voda. 

U katastar voda, vodnog dobra i vodnih građevina unose se podaci o površinskim i podzemnim vodama, vodnom dobru regulacijskim i zaštitnim vodnim građevinama i vodnim građevinama za melioracijsku odvodnju. 

U katastar korištenja voda unose se podaci o izvorištima i drugim ležištima voda za piće, tehnološke i druge potrebe i o vodnim građevinama i uređajima za zahvaćenje, kondicioniranje i raspodjelu voda. 

U katastar zaštite voda unose se podaci o izvorima onečišćenja, sustavima za odvodnju otpadnih voda i drugi odgovarajući podaci značajni za zaštitu voda. 

Vodne katastre vode Hrvatske vode. 

Članak 116. 

U očevidnik koncesija na vodama i vodnom dobru upisuju se podaci o odlukama i ugovorima o koncesijama na vodama i vodnom dobru, te o koncesijskoj naknadi. 

Očevidnik iz stavka 1. ovoga članka vodi se neovisno o registru koncesija koji se vodi na temelju Zakona o koncesijama. 

Očevidnik koncesija vode Hrvatske vode na temelju isprava iz stavka 1. ovoga članka koje im dostavljaju tijela, odnosno osobe iz članka 146.a ovoga Zakona.
Članak 117. 

Vodna dokumentacija vodi se i koristi prema načelu javnosti sukladno propisima o pravu na pristup informacijama. 

Vodna dokumentacija vodi se integralno u informatičkom obliku i prema postupcima koji čine Informacijski sustav voda.
Informacijski sustav voda se usklađuje, i po potrebi povezuje, s informacijskim sustavima koja vode druga tijela Republike Hrvatske, jedinica područne (regionalne) samouprave i lokalne samouprave i pravne osobe s javnim ovlastima.

Članak 117.a
Tijela Republike Hrvatske, jedinica područne (regionalne) samouprave i lokalne samouprave i pravne osobe s javnim ovlastima koja posjeduju podatke od značaja za upravljanje vodama dužna su ih ustupiti, ili učiniti dostupnima u informatičkom obliku Hrvatskim vodama na njihov zahtjev, bez naknade.
Na zahtjev tijela ili osoba iz prethodnoga stavka Hrvatske vode su dužne ustupiti im podatke iz Informacijskog sustava voda, bez naknade. 

Članak 118. 

Bliže propise o sadržaju, obliku i načinu vođenja vodne dokumentacije, iznosu i naplati troškova za izvode i korištenju podataka iz te dokumentacije donosi ministar nadležan za vodno gospodarstvo. 

Propisom iz stavka 1. ovoga članka može se urediti da se u okviru Informacijskog sustava voda vode i drugi upravni akti koje na temelju ovoga Zakona izdaju ministarstvo nadležno za vodno gospodarstvo i Hrvatske vode. 

III. VODOPRAVNI AKTI 

Članak 119. 

Radi osiguravanja jedinstvenog vodnog režima i ostvarivanja upravljanja vodama u skladu s odredbama ovoga Zakona izdaju se vodopravni akti. 

Vodopravni akti jesu: vodopravni uvjeti, vodopravna suglasnost, vodopravna dozvola, dozvolbeni nalog i dozvola iz članka 53.a stavka 2. i 3. ovoga Zakona. 

Vodopravni akti su upravni akti, osim vodopravnih uvjeta iz članka 122. stavka 2. ovoga Zakona. 

Na postupak izdavanja vodopravnih akata primjenjuju se odredbe Zakona o općem upravnom postupku, ako ovim Zakonom nije propisan poseban postupak. 

Zaposlenici Hrvatskih voda ovlašteni za izdavanje vodopravnih akata moraju imati stručnu spremu i položen stručni ispit propisan za državne službenike. 

Članak 120. 

Brisan. 

Članak 121. 

Bliže propise o sadržaju, obliku i načinu izdavanja vodopravnih akata, izdavanju izvoda, sadržaja i načinu vođenja očevidnika, posebnim troškovima. u vezi s izdavanjem akata i načinu njihova snošenja, te pohrani i čuvanju vodopravnih akata donosi ministar nadležan za vodno gospodarstvo. 

1. VODOPRAVNI UVJETI 

Članak 122. 

Vodopravnim uvjetima određuju se uvjeti kojima mora udovoljavati dokumentacija za građenje novih i za rekonstrukciju postojećih građevina, te za izvođenje regionalnih i detaljnih geoloških istraživanja i drugih radova koji se ne smatraju građenjem a koji mogu trajno, povremeno ili privremeno utjecati na promjene vodnog režima (u daljnjem tekstu: drugi zahvati u prostoru). 

Vodopravni uvjeti se izdaju prema članku 145.a stavku 1. ovoga Zakona za one oblike korištenja voda i vodnoga dobra za koje je prema ovom Zakonu potrebna koncesija.
Vodopravni uvjeti nisu potrebni za građenje i rekonstrukciju stambenih i drugih građevina u kojima se voda koristi isključivo za piće i sanitarne potrebe - ako se te građevine priključuju u vodoopskrbni sustav (članak 34.) i sustav javne odvodnje otpadnih voda (članak 74.). 

Za izradu glavnoga projekta za zahvate iz stavka 1. ovoga članka prema izvodu iz detaljnoga plana uređenja, vodoprivredni uvjeti nisu potrebni.
Propisom iz članka 121 . ovoga Zakona mogu se bliže odrediti slučajevi iz stavka 1. ovoga članka za koje nisu potrebni vodopravni uvjeti. 

Članak 123. 

Vodopravne uvjete izdaju Hrvatske vode. 

Iznimno od odredbe stavka 1. ovoga članka vodopravne uvjete izdaju Hrvatske vode uz potvrdu ministarstva nadležnog za vodno gospodarstvo: 

1. za građenje na međudržavnim vodama, 

2. za građenje međunarodnih i magistralnih cjevovoda za transport opasnih tvari, magistralnih cesta i autocesta, željezničkih pruga, međunarodnih aerodroma, unutarnjih plovnih puteva, riječnih i morskih luka, 

3. za građenje hidroelektrana i termoelektrana snage 20 MW i više, nuklearnih elektrana, rasklopnih postrojenja, trafostanica i dalekovoda napona 110 kV i više, 

4. za građenje građevina, odnosno uređenje terena za skladištenje, obrađivanje ili odlaganje opasnog otpada. 

Žalbu protiv vodopravnih uvjeta izdanih za potrebe postup​ka izdavanja lokacijske dozvole, zaključka o odbacivanju, odnosno protiv rješenja o odbijanju izdavanja vodopravnih uvjeta za potrebe postupka izdavanja lokacijske dozvole, ovlaštena je izjaviti stranka po čijem je zahtjevu pokrenut postupak za izdavanje lokacijske dozvole.
Vodopravni uvjeti se izdaju sukladno propisu iz članka 121. ovoga Zakona, osim vodopravnih uvjeta iz članka 122. stavka 2. ovoga Zakona.
U postupku izdavanja vodopravnih uvjeta za građenje unutarnjih plovnih puteva, riječnih i morskih luka, potrebno je pribaviti mišljenje ministarstva nadležnog za promet. 

Članak 124. 

Nadležno tijelo odbit će zahtjev za izdavanje vodopravnih uvjeta : 

1. za građenje ili povečanje kapaciteta građevina za javnu odvodnju otpadnih voda, ako nije donesena odluka o odvodnji otpadnih voda (članak 75.), 

2. za građenje novih industrijskih postrojenja ili drugih građe​vina te drugih zahvata u prostoru, u zonama sanitarne zaštite u kojima, prema odluci o zonama sanitarne zaštite ta gradnja nije dopuštena ili je zabranjena,
3. za građenje i/ili rekonstrukciju industrijskih postrojenja ili drugih građevina s ispuštanjem otpadnih voda u prirodni prijamnik gdje to ispuštanje propisima donesenim na temelju ovoga Zakona nije dopušteno ili je zabranjeno,
4. za građenje koje je zabranjeno po odredbama ovoga Zakona.

Vodopravni uvjeti za građenje ili povećanje kapaciteta građevina za odvodnju otpadnih voda, koja nije javna odvodnja, će se izdati i ako nije donesena odluka o odvodnji otpadnih voda iz članka 75. ovoga Zakona, a njima će se odrediti da građevine moraju udovoljiti uvjetima ispuštanja otpadnih voda u prirodni prijamnik. 

Članak 125. 

Ako osoba kojoj su izdani vodopravni uvjeti, na građevinama i uređajima za koje su ti vodopravni uvjeti izdani, namjerava obavljati preinake, mijenjati tehnologiju rada ili obaviti druge promjene koje mogu utjecati na vodni režim, dužna je zatražiti izmjenu vodopravnih uvjeta, odnosno nove vodopravne uvjete. 

Članak 125.a
Vodopravni uvjeti izdani za potrebe postupka izdavanja lokacijske dozvole važe u razdoblju važenja lokacijske dozvole.
Vodopravni uvjeti izdani neovisno o postupku izdavanja lokacijske dozvole važe:
– 2 godine od dana njihove konačnosti, osim u slučaju iz podstavka 2. ovoga stavka, odnosno
– u razdoblju važenja vodopravne suglasnosti izdane na tehnič​ku dokumentaciju iz članka 126. stavka 1. ovoga Zakona.
Vodopravni uvjeti mogu se više puta produljiti za razdoblje iz stavka 1., odnosno stavka 2. ovoga članka, ako se nisu izmijenili propisi ili planovi na temelju kojih su oni određeni.
Vodopravni uvjeti iz članka 122. stavka 2. ovoga Zakona važe u razdoblju važenja ugovora o koncesiji.
2. VODOPRAVNA SUGLASNOST 

Članak 126. 

Vodopravnom suglasnosti potvrđuje se da je tehnička dokumentacija za zahvate u prostoru za koje nije potrebna građevinska dozvola ili potvrđeni glavni projekt, sukladna izdanim vodopravnim uvjetima.
Vodopravna suglasnost izdaje se na zahtjev stranke.
Vodopravna suglasnost izdaje se u obliku potvrde.
Vodopravna suglasnost ne izdaje se ako su izdani vodopravni uvjeti iz članka 122. stavka 2. ovoga Zakona.
Ako tehnička dokumentacija iz stavka 1. ovoga članka nije sukladna vodopravnim uvjetima, Hrvatske vode rješenjem će odbiti izdavanje vodopravne suglasnosti.

Članak 126.a
Hrvatske vode će izdati vodopravnu suglasnost ili rješenje iz članka 126. ovoga Zakona u roku od 30 dana od dana uredno pod​nesenog zahtjeva. 

Članak 127. 

Vodopravna suglasnost prestaje važiti istekom 2 godine od nje​zine konačnosti, ako u tom razdoblju nije započet odnosni zahvat u prostoru. 

3. VODOPRAVNA DOZVOLA 

Članak 128. 

Vodopravna dozvola potrebna je za ispuštanje voda, za stavljanje u promet kemijskih tvari i pripravaka, koji nakon uporabe mogu dospjeti u vode te za svako korištenje voda koje prelazi opseg opće uporabe vode, osim onih oblika korištenja voda za koje je potrebna koncesija. 

Članak 129. 

Vodopravna dozvola potrebna je za svako korištenje voda i za vađenje pijeska, šljunka i kamena na području značajnom za vodni režim iz članka 53. ovoga Zakona (vodopravna dozvola za korištenje voda).
Vodopravna dozvola za korištenje voda nije potrebna:
1. za korištenje voda iz članka 26. i 28. ovoga Zakona,
2. za korištenje voda iz javnog vodoopskrbnog sustava,
3. za radove iz članka 83. ovoga Zakona, osim radova održavanja unutarnjega plovnoga puta,
4. za korištenje voda za plovidbu, za pojedinačno splavarenje (uključujući i rafting) i vožnju kanuima i sličnim plovilima koje se ne obavljaju kao tržišne djelatnosti,
5. za korištenje voda unutar područja luka i pristaništa, ako tijelo ili osoba koja upravlja lukom ima vodopravnu dozvolu za korištenje,
6. za korištenje voda za koje je, prema ovome Zakonu, izdana koncesija, i
7. za organiziranje sportskih natjecanja i vježbi, kao i postavljanje plutajućih objekata na vodama, osim na vodama na kojima ne postoji plovni put.
Vodopravnom dozvolom za korištenje voda korisniku se određuju: namjena, mjesto, način, uvjeti i opseg korištenja voda te drugi uvjeti sadržani u propisu iz članka 121. ovoga Zakona.
Vodopravnu dozvolu za korištenje voda izdaju Hrvatske vode.
Za izdavanje vodopravne dozvole za vađenje pijeska, šljunka i kamena na unutarnjim plovnim putovima, potrebna je prethodna suglasnost Agencije za plovne putove.
Propisom iz članka 121. ovoga Zakona mogu se urediti i drugi slučajevi za koje nije potrebna vodopravna dozvola. 

Članak 130. 

Vodopravna dozvola potrebna je za svako ispuštanje pročišćenih i nepročišćenih otpadnih voda (vodopravna dozvola za ispuštanje voda), i to:
– ispuštanje otpadnih voda (sanitarnih, komunalnih, tehnoloških, procjednih i rashladnih) u prirodni prijamnik, i
– ispuštanje tehnoloških otpadnih voda u sustav javne odvodnje ili u sabirne jame.
S tehnološkim otpadnim vodama izjednačene su otpadne vode koje nisu tehnološke, koje u sustav javne odvodnje u količini većoj od 30 m3 dnevno ispuštaju osobe koje obavljaju gospodarsku djelatnost.
Vodopravna dozvola za ispuštanje voda nije potrebna za ispuštanje oborinskih voda.
Vodopravnom dozvolom iz stavka 1. ovoga članka korisniku se dopušta ispuštanje otpadnih voda do najviših dopuštenih količina i do graničnih vrijednosti pokazatelja onečišćenja te drugi uvjeti ispuštanja uređeni propisom iz članka 121.ovoga Zakona.
Vodopravna dozvola za ispuštanje voda ne može se izdavati za buduće stanje ispuštanja voda. Vodopravna dozvola izdana protivno prethodnoj odredbi je ništava.
Vodopravnu dozvolu za ispuštanje voda izdaju Hrvatske vode.
Za ispuštanje voda u području luka i pristaništa potrebno je prethodno pribaviti mišljenje tijela ili osobe koja upravlja lukom. 

Članak 131. 

Vodopravna dozvola izdaje se i za stavljanje u promet kemijskih tvari i njihovih pripravaka koji nakon uporabe mogu dospjeti u vode (vodopravna dozvola za promet kemijskih tvari i pripravaka).
Osim dopuštenja proizvodnje i/ili prometa iz stavka 1. ovoga članka, vodopravna dozvola može sadržavati i druge uvjete uređene propisom iz članka 121. ovoga Zakona.
Vodopravnu dozvolu za proizvodnju i promet kemijskih tvari i pripravaka izdaje ministarstvo nadležno za vodno gospodarstvo.
Ako se na temelju posebnih zakona izdaje drugi upravni akt kojim se dopuštaju radnje iz stavka 1. ovoga članka, umjesto vodopravne dozvole iz stavka 1. ovoga članka ministarstvo nadležno za vodno gospodarstvo izdaje suglasnost u postupku izdavanja toga drugog upravnog akta. 

Članak 132. 

Brisan. 

Članak 133. 

Vodopravna dozvola za ispuštanje voda i za promet kemijskih tvari i pripravaka izdaju se na određeno vrijeme, a najduže na vrijeme od 15 godina.
Vodopravna dozvola za korištenje voda izdaje se na određeno vrijeme, a najduže na vrijeme od 5 godina. 

Članak 134. 

Vodopravna dozvola izdaje se na zahtjev stranke.
Vodopravna dozvola može se prenijeti s jednog korisnika na drugog pod uvjetima iz članka 121. ovoga Zakona.
Prijenos vodopravne dozvole obavljaju Hrvatske vode. 

4. DOZVOLBENI NALOZI 

Članak 135. 

Dozvolbeni nalog je akt koji se izdaje uz vodopravnu dozvolu gdje je to potrebno, radi usklađivanja ponašanja i radnji korisnika vodopravne dozvole s uvjetima i obvezama iz tog akta. 

Dozvolbenim nalogom nalaže se korisniku vodopravne dozvole da u određenom roku obavi neku radnju, izvrši ulaganje ili se uzdrži od nekog činjenja radi uklanjanja opasnosti od prijetećeg ili već nastalog poremećaja ili nesuglasnosti s uvjetima i obvezama iz vodopravne dozvole, te radi uspostavljanja stanja koje je u skladu s tim aktom. 

Dozvolbenim nalogom ne mogu se određivati količine otpadnih voda niti granične vrijednosti opasnih i drugih tvari u otpadnim vodama. Dozvolbeni nalog izdan protivno prethodnoj odredbi je ništav.
Na oblik i način izdavanja dozvolbenog naloga odgovarajuće se primjenjuju odredbe o zaključku u upravnom postupku, ako ovim Zakonom nije drukčije određeno. 

Članak 136. 

Dozvolbeni nalog izdaje tijelo koje je izdalo vodopravnu dozvolu. 

Dozvolbeni nalozi mogu se izdavati tijekom cijelog vremena važenja vodopravne dozvole. 

Primjerak dozvolbenog naloga dostavlja se nadležnom vodopravnom inspektoru. 

Članak 137. 

Protiv dozvolbenog naloga može se uložiti prigovor tijelu koje je izdalo vodopravnu dozvolu. 

Nadležno tijelo će povodom prigovora rješenjem: 

1. odbiti prigovor ako ustanovi da je neopravdan, 

2. poništiti dozvolbeni nalog ako utvrdi da je prigovor opravdan i da nema osnove za njegovo izdavanje, 

3. izmijeniti dozvolbeni nalog ako utvrdi da je prigovor djelomično opravdan. 

Članak 138. 

Rok za donošenje rješenja iz članka 137. stavka 2. ovoga Zakona je 15 dana od dana podnošenja prigovora. 

Rješenje iz članka 137. ovoga Zakona je konačno. Prigovor ne odlaže izvršenje dozvolbenog naloga. 

Članak 139. 

Brisan. 

Članak 140. 

Brisan. 

Članak 141. 

Brisan. 

IV. KONCESIJE NA VODAMA I VODNOM DOBRU 

Članak 142. 

Koncesijom se stječe pravo korištenja voda i javnog vodnog dobra, odnosno pravo obavljanja gospodarskih i drugih djelatnosti na vodama i javnom vodnom dobru. 

Članak 143. 

Koncesija na vodama i javnom vodnom dobru potrebna je: 

1. za zahvaćanje voda za potrebe javne vodoopskrbe, 

2. za korištenje vodne snage radi proizvodnje električne energije, 

3. za korištenje vodne snage za pogon uređaja (osim proizvodnje električne energije), 

4. za zahvaćanje voda radi korištenja u proizvodnom postupku, 

5. za crpljenje mineralnih i termalnih voda, 

6. za zahvaćanje voda za melioracijsko navodnjavanje, 

7. za korištenje kopnenih voda radi uzgoja riba u tržišne svrhe,
8. za gradnju trajnih građevina i/ili ugradnju uređaja na javnom vodnom dobru, 

9. za vađenje pijeska i šljunka (članak 53. stavak 2.) bagerima ili drugim sličnim napravama,

10. za splavaranje, uključujući i rafting, vožnju kanuima i drugim sličnim plovilima, ako se te djelatnosti obavljaju kao tržišne,
11. za postavljanje plutajućih ili plovećih objekata na vodama radi obavljanja ugostiteljske ili druge tržišne djelatnosti, i
12. za zahvaćanje pitke, mineralne i termalne vode radi prodaje (u izvornom ili prerađenom obliku, ili kao drugoga napitka) na tržištu u bocama i drugoj ambalaži. 

Članak 143.a
»Koncesija nije potrebna za korištenje voda iz članka 143. točke 5., 6. i 9. ovoga Zakona u manjem opsegu, koje se utvrđuje propisom iz članka 155. ovoga Zakona. U tom slučaju izdaje se vodopravna dozvola prema članku 129. ovoga Zakona.
Koncesija nije potrebna za gradnju iz članka 143. točke 8. ovoga Zakona, pristupne građevine preko potoka ili kanala (regulacijsko-zaštitnog ili melioracijskog) od javno-prometne površine do postojeće ili buduće građevine, ako se javno-prometnoj površini ne može pristupiti na drugi način. U tom se slučaju sklapa ugovor o pravu gradnje između Hrvatskih voda, u ime Republike Hrvatske i korisnika.
Koncesija nije potrebna za radnje iz članka 143. ovoga Zakona, koje se obavljaju u ime i za potrebe Republike Hrvatske. U tom se slučaju izdaje vodopravna dozvola prema članku 129. ovoga Zakona, a ako se radi o gradnji i/ili ugradnji iz članka 143. točka 8. ovoga Zakona, ugovor o pravu gradnje sklapaju Hrvatske vode u ime Republike Hrvatske i korisnik.
Koncesija nije potrebna za gradnju i/ili ugradnju iz članka 143. točke 8. ovoga Zakona koja se odnosi na građevine čija je gradnja od interesa za Republiku Hrvatsku. U tom slučaju sklapa se ugovor o pravu gradnje između Hrvatskih voda, u ime Republike Hrvatske i korisnika.
Članak 144. 

Koncesija za namjene iz članka 143. stavka 1. točke 2., 5., 7., 8., 9. i 12. dodjeljuje se na temelju javnog natječaja. 

Koncesije za ostale namjene dodjeljuju se na temelju prikupljanja ponuda ili neposrednog zahtjeva, ako tijelo koje donosi odluku o koncesiji (članak 145.) ne odluči da se i u tim slučajevima za dodjelu koncesije provede javni natječaj. 

Neovisno o stavku 1. ovoga članka, koncesija za namjene iz tog stavka može se dodijeliti na temelju neposrednoga zahtjeva, ako je jedini mogući korisnik koncesije – vlasnik ili drugi zakoniti posjednik određene nekretnine.
Koncesija se dodjeljuje na određeno vrijeme u skladu s propisom iz članka 155. ovoga Zakona. 

Za dodjelu koncesije za gradnju trajnih građevina i/ili ugradnju uređaja na javnom vodnom dobru moraju se ispuniti uvjeti utvrđeni dokumentima prostornog uređenja. 

Za dodjelu koncesija na području zaštićenom temeljem posebnoga zakona mora se ishoditi suglasnost ministarstva nadležnog za zaštitu toga područja.
Članak 145. 

Odlukom o koncesiji određuju se osobito: predmet koncesije, predviđeni opseg korištenja voda, odnosno vodnog dobra, korisnici koncesije, namjene za koje se koncesija dodjeljuje, vrijeme trajanja koncesije, visina naknade ili osnova za određivanje visine naknade. 

Odluka o dodjeli koncesije iz članka 143. ovoga Zakona donosi : 

1. za postrojenje za proizvodnju električne energije snage 20 MW i više - Hrvatski sabor, 

2. za postrojenja za proizvodnju električne energije snage od 5 do 20 MW, za zahvaćanje voda za potrebe javne vodoopskrbe kapaciteta većeg od 100 l/sec, za crpljenje mineralnih i termalnih voda te za zahvaćanje pitke, mineralne i termalne vode radi prodaje (u izvornom ili prerađenom obliku, ili kao drugoga napitka) na tržištu u bocama i drugoj ambalaži - Vlada Republike Hrvatske, 

3. za sve druge namjene iz članka 143. stavka 1. ovoga Zakona koje nisu obuhvaćene točkama 1., 2. i 4. ovoga stavka – ministarstvo nadležno za vodno gospodarstvo,
4. za postavljanje plutajućih ili plovećih objekata na vodama radi obavljanja ugostiteljske ili druge tržišne djelatnosti u lučkom području – tijelo ili osoba koja upravlja lukom. 

Članak 145.a
Odluka o koncesiji donosi se nakon prethodno izdanih vodopravnih uvjeta Hrvatskih voda iz članka 122. stavka 2. ovoga Zakona.
Pored vodopravnih uvjeta iz stavka 1. ovoga članka potrebna je:
– za namjene iz članka 143. točke 9. ovoga Zakona kada se obavljaju na unutarnjem plovnom putu, prethodna suglasnost Agencije za plovne putove,
– za namjene iz članka 143. točke 10. ovoga Zakona, prethodno mišljenje ministarstva nadležnog za turizam,
– za namjene iz članka 143. točke 11. ovoga Zakona, prethodno mišljenje gradskog odnosno općinskog odjela nadležnog za gospodarstvo.
Ako se suglasnost, odnosno mišljenje iz stavka 2. ovoga članka ne izda u roku utvrđenom u propisu iz članka 155. ovoga Zakona smatra se da je izdana suglasnost, odnosno mišljenje kojim se zahtjev za dodjelu koncesije prihvaća.
Članak 145.b
Ako korisnici jednim zahtjevom zatraže koncesiju za namjenu iz članka 143. točke 8. ovoga Zakona i za namjenu iz bilo koje druge točke članka 143. ovoga Zakona, a koje su međusobno povezane, o tom će se odlučiti u jednom postupku, i izdati jedna odluka o više koncesija. Odluku o tome donijet će ono tijelo koje odlučuje o značajnijoj koncesiji. Značajnijom se smatra ona koncesija prema redoslijedu navođenja u članku 145. stavku 2. ovoga Zakona.
U slučaju iz stavka 1. ovoga članka platit će se jedinstvena naknada za koncesiju.
Članak 146. 

Na osnovi odluke o koncesiji zaključuje se ugovor o koncesiji. 

Ugovorom o koncesiji u skladu s odlukom o koncesiji obvezno se utvrđuju : bliže namjene za koje se dodjeljuje koncesija, posebni uvjeti kojima u toku korištenja koncesije mora udovoljavati korisnik koncesije, visina naknade za koncesiju, uvjeti i način plaćanja naknade, jamstva korisnika koncesije, druga prava i obveze korisnika i davatelja koncesije, način razrješenja odnosa u slučaju prestanka koncesije prije isteka roka na koji se koncesija dodjeljuje. 

Vodopravni uvjeti iz članka 145.a stavka 1. ovoga Zakona sastavni su dio ugovora o koncesiji. Nepostupanje po njima razlog je za jednostrani raskid ugovora o koncesiji prema korisniku koncesije.
Ugovor o koncesiji za namjene iz članka 145. stavka 2. točke 1., 2. i 3. ovoga Zakona zaključuju ministarstvo nadležno za vodno gospodarstvo u ime Republike Hrvatske i korisnik koncesije. Ugovor o koncesiji za namjene iz članka 145. stavka 1. točke 4. ovoga Zakona zaključuju tijelo ili pravna osoba koja upravlja lukom u ime Republike Hrvatske i korisnik koncesije. 

Članak 146. 

Visina naknade za koncesiju određuje se ovisno o namjeni, opsegu i visini potrebnih ulaganja, pogodnostima i materijalnim učincima koji se postižu koncesijom, a u skladu s mjerilima određenim propisom iz članka 155. ovoga Zakona. 

Tijelo koje donosi odluku o dodjeli koncesije može odlučiti da se koncesijska naknada plaća u simboličnom iznosu ako se koncesija dodjeljuje za komunalne potrebe jedinica lokalne samouprave ili za potrebe socijalne ili slične djelatnosti osim gospodarskih i drugih djelatnosti koje se obavljaju na tržišnim osnovama. 

Osnove i mjerila za utvrđivanje visine naknade za koncesije određuju se propisom iz članka 155. ovoga Zakona. 

Članak 146.a
Tijela odnosno osobe koje, u ime Republike Hrvatske, prema članku 146. ovoga Zakona sklapaju ugovor o koncesiji za korištenje voda i/ili javnoga vodnog dobra dužne su ugovor o koncesiji i odluku o dodjeli koncesije dostaviti Hrvatskim vodama u roku do 30 dana od dana sklapanja ugovora o koncesiji radi upisa u očevidnik koncesija iz članka 116. stavka 3. ovoga Zakona.
Članak 148. 

Prava i obveze korisnika koncesije iz ugovora o koncesiji mogu se prenijeti na drugu osobu uz suglasnost tijela koje je koncesiju dodijelilo. 

Prava i obveze korisnika koncesije iz ugovora o koncesiji mogu pod uvjetima iz ovoga članka priječi na drugu osobu na osnovi nasljedstva. Ako nasljednik prava iz koncesije nije određen oporukom nasljednici se mogu sporazumjeti da prava i obveze na osnovi koncesije prelaze samo na jednog ili više pojedinačno određenih nasljednika. 

Radi stjecanja prava iz stavka 2. ovoga članka nasljednik je dužan u roku od tri mjeseca od dana pravomoćnosti odluke o nasljedstvu, ministarstvu nadležnom za vodno gospodarstvo podnijeti zahtjev za izmjenu ugovora o koncesiji uz koji prilaže: 

1. pravomoćnu odluku o nasljedstvu, 

2. sporazum nasljednika o prijenosu prava na jednog ili više nasljednika ako se pravo korisnika koncesije prenosi samo na pojedine nasljednike, , 

3. dokaz o ispunjenju uvjeta koji su za korisnika koncesije određeni ugovorom o koncesiji. 

Članak 149. 

Ugovor o koncesiji prestaje važiti: 

1. istekom vremena na koje je koncesija dodijeljena, 

2. zbog smrti korisnika koncesija, ako se u skladu sa člankom 148. ovoga Zakona prava i obveze iz ugovora o koncesiji ne prenesu na određenog nasljednika, 

3. ako je korisniku koncesije pravomoćnom odlukom suda ili nadležnog tijela uprave trajno zabranjeno obavljanje djelatnosti za koju je koncesija dodijeljena, 

4. sporazumnim raskidom ugovora o koncesiji. 

U slučaju spora o prestanku važenja ugovora o koncesiji iz razloga navedenih u stavku 1. ovoga članka, odlučuje sud. 

U slučaju prestanka koncesije zbog isteka vremena za koje je koncesija dodijeljena (stavak 1. točka 1.) 

pravo vlasništva na nekretninama, uređajima i stvarima koje neposredno služe za ostvarivanje koncesije, prelazi na Republiku Hrvatsku, ako odlukom i ugovorom o koncesiji nije drukčije određeno. 

U slučaju prestanka koncesije iz razloga određenih u stavku 1. točke 2. i 3. ovoga članka korisnik koncesije dužan je uspostaviti prijašnje stanje, ako ugovorom o koncesiji nije drugačije ugovoreno, uz uvjet da time ne nastane šteta na vodnom dobru i da se ne pogoršava vodni režim. 

Ugovorom o koncesiji može se odrediti da se u slučaju prestanka koncesije iz razloga navedenih u stavku 1. točke 2., 3. i 4. ovoga članka prava i obveze iz koncesije mogu prenijeti na novog korisnika koncesije pod uvjetom da takav koncesijski odnos može trajati najduže do isteka vremena na koje je koncesija dodijeljena prvom korisniku koncesije. 

Članak 150. 

Ugovor o koncesiji može se raskinuti prije isteka vremena na koje je koncesija dodijeljena: 

1. ako korisnik koncesije nije u roku započeo, odnosno dovršio radove koje je trebao izvesti u skladu s ugovorom o koncesiji. 

2. ako korisnik koncesije prestane kontinuirano obavljati djelatnost za koju je koncesija dodijeljena, a prava i obveze iz koncesije ne preuzme novi korisnik koncesije prema članku 149. stavku 4. ovoga Zakona, po isteku roka od šest mjeseci od dana kada je utvrđen prestanak obavljanja te djelatnosti. 

3. ako korisnik koncesije samovoljno učini preinake na uređajima koje koristi pri ostvarivanju koncesije, ne održava građevine i uređaje ili samovoljno mijenja uvjete pod kojima je koncesija dodijeljena, radi čega nastaje opasnost od poremećaja u vodnom režimu ili može doči do povrede zakonitih prava drugih osoba na vodama i vodnom dobru, a u roku koji odredi nadležno tijelo ne uspostavi prijašnje stanje. 

Ako se u slučajevima iz stavka 1. ovoga članka ne postigne sporazum o raskidu ugovora o koncesiji, odlučuje sud. 

Na raskid ugovora o koncesiji zbog razloga iz stavka 1. ovoga članka primjenjuju se odredbe članka 149. stavka 3. i 4. ovoga Zakona. 

Korisnik koncesije s kojim je raskinut ugovor o koncesiji zbog razloga iz stavka 1. ovoga članka nema pravo na naknadu štete zbog raskida toga ugovora. 

Članak 151. 

Korisnik koncesije dužan je poduzeti mjere za zaštitu života i zdravlja ljudi, zaštite okoliša i imovine drugih osoba u slučaju opasnosti od poplava, erozija ili drugih oblika štetnog djelovanja voda koja može nastati zbog građevina i uređaja podignutih na vodama i vodnom dobru na osnovi koncesije. 

Članak 152. 

Ako u toku trajanja koncesije nastanu promjene u vodnom režimu zbog kojih je u javnom interesu potrebno ograničiti opseg koncesije ili tražiti prilagođavanje s novonastalim stanjem, korisnik koncesije dužan je učiniti radnje, odnosno mjere koje mu u vezi s tim naloži davatelj koncesije, ili od njega ovlaštena pravna osoba. 

U slučaju iz stavka 1. ovoga članka korisnik koncesije ima pravo na naknadu stvarne štete. 

Članak 153.

Ugovoreni iznos naknade za koncesiju plaća se: 

1. za koncesije iz članka 145. stavka 1. točke 1. i 2. ovoga Zakona - u korist Državnog proračuna, 

2. za koncesije iz članka 145. stavka 1. točke 3. i 4. - u korist proračuna županije, odnosno Grada Zagreba. 

Obračun i naplatu iznosa naknade za koncesiju obavljaju Hrvatske vode, prema postupku uređenom za obračun i naplatu naknade za korištenje voda sukladno zakonu kojim se uređuje financiranje vodnoga gospodarstva.
Za obavljanje poslova iz stavka 2. ovoga članka Hrvatskim vodama pripada naknada od 5% od iznosa naplaćene koncesijske naknade.
Članak 154. 

Stručne poslove u vezi s pripremom odluka o koncesiji i stručni nadzor nad ispunjavanjem obveza iz 

ugovora o koncesiji obavljaju Hrvatske vode. 

Članak 155. 

Bliže propise o vremenu na koje se koncesija dodjeljuje, osnovama za određivanje visine naknade za koncesiju, načinu provođenja natječaja i prikupljanju ponuda, manjem opsegu korištenja voda i vodnog dobra za koje koncesija nije potrebna, postupak izdavanja vodopravnih uvjeta iz članka 122. stavka 2. ovoga Zakona i sadržaj mišljenja iz članka 145.a ovoga Zakona donosi Vlada Republike Hrvatske. 

V. ORGANIZACIJA UPRAVLJANJA VODAMA

1. HRVATSKE VODE

Članak 156. 

Za obavljanje poslova kojima se ostvaruje upravljanje državnim i lokalnim vodama ovim se Zakonom osniva pravna osoba čija je tvrtka: Hrvatske vode- pravna osoba za upravljanje vodama. 

Skraćeni naziv glasi: Hrvatske vode. Sjedište Hrvatskih voda je u Zagrebu. 

Na Hrvatske vode se, ako ovim Zakonom nije drukčije propisano, primjenjuju propisi koji vrijede za ustanove. 

Članak 157. 

Zadaća Hrvatskih voda jest trajno i nesmetano obavljanje javnih službi i drugih poslova kojima se ostvaruje upravljanje vodama u opsegu utvrđenom planovima i u skladu sa sredstvima koja se na temelju zakona i propisa donesenih na temelju zakona osiguravaju za takve namjene. 

U vezi s obavljanjem javnih službi, Hrvatske vode imaju ovim Zakonom propisane javne ovlasti u okviru kojih donose upravne i druge akte, te odlučuju o pitanjima značajna za upravljanje vodama. 

Članak 158. 

Djelatnost Hrvatskih voda jest:
1. priprema nacrta Strategije upravljanja vodama, nacrta planova upravljanja vodnim područjem i Plana upravljanja vodama te provođenje Plana upravljanja vodama,
2. izrada projektnih zadataka, koncepcijskih rješenja, studija i investicijskih programa i revizija projektne dokumentacije, osim kontrole glavnih projekata u smislu propisa o gradnji,
3. uređenje vodotoka i drugih voda i zaštita od štetnog djelovanja voda – praćenje stanja i kontrola vodotoka i drugih voda, organiziranje provođenja obrane od poplava i leda i zaštite od erozija i bujica, organiziranje građenja, tehničkog i gospodarskog održavanja vodotoka i vodnih građevina,
4. upravljanje vodnim građevinama za osnovnu melioracijsku odvodnju – organiziranje građenja, tehničkog i gospodarskog održavanja i njihova namjenskog korištenja,
5. korištenje voda – utvrđivanje zaliha voda, kontrola stanja zaliha voda, usklađivanje planova korištenja voda koje donose druge pravne osobe i kontrola njihova ostvarivanja, poduzimanje drugih mjera za namjensko i racionalno korištenje voda,
6. zaštita voda – praćenje i utvrđivanje kakvoće voda, organiziranje provođenja Državnog plana za zaštitu voda i kontrola njihova ostvarivanja, poduzimanje mjera za sprečavanje i saniranje onečišćenja voda,
7. upravljanje javnim vodnim dobrom,
8. vođenje vodne dokumentacije i jedinstvenoga informacijskog sustava voda, izdavanje vodopravnih akata u skladu s ovim Zakonom,
9. stručni poslovi u vezi s davanjem koncesija na vodama i javnom vodnom dobru,
10. stručni nadzor nad provođenjem uvjeta iz vodopravnih akata i ugovora o koncesiji (vodni nadzor) te obračun i naplata naknada za koncesiju na vodama i javnom vodnom dobru,
11. investitorski poslovi radi izvršavanja planova kojima se ostvaruje upravljanje vodama,
12. stručni nadzor nad građenjem vodnih građevina,
13. planiranje prihoda za financiranje upravljanja vodama, te obračun i naplata vodnih naknada u skladu s posebnim zakonom i
14. drugi poslovi stavljeni u djelokrug ovim ili drugim zakonom i Statutom Hrvatskih voda (u daljnjem tekstu: Statut).
Članak 159. 

Imovinu Hrvatskih voda čine: 

1. sredstva i imovinska prava Javnoga vodoprivrednog poduzeća "Hrvatska vodoprivreda" čiji su Hrvatske vode pravni sljednik i javnih vodoprivrednih poduzeća za slivna područja iz članka 202. stavka 3. ovoga Zakona, 

2. dio sredstava (imovine) javnih vodoprivrednih poduzeća za slivna područja koji se na temelju zakona prenosi na Hrvatske vode (članak 203.). 

Imovinu Hrvatskih voda čine i druga sredstva koja ta pravna osoba ostvari u skladu sa Zakonom. 

Ako Hrvatske vode u obavljanju svoje djelatnosti ostvare dobit, sredstva ostvarene dobiti mogu se koristiti isključivo za poboljšanje uvjeta rada i za ulaganja u poboljšanje vodnog sustava sukladno odluci Upravnog vijeća u sporazumu s ministrom nadležnim za vodno gospodarstvo. 

Članak 160. 

Hrvatske vode za svoje obveze odgovaraju cijelom svojom imovinom: 

Republika Hrvatska solidarno i neograničeno odgovara za obveze Hrvatskih voda. 

Članak 161. 

Hrvatske vode ne mogu bez suglasnosti ministra nadležnog za vodno gospodarstvo stjecati, otuđiti ili opteretiti nekretnine i drugu imovinu čija vrijednost prelazi iznos određen Statutom. 

Članak 162. 

Tijelo upravljanja Hrvatskih voda je Upravno vijeće. Upravno vijeće ima sedam članova od kojih šest članova imenuje i razrješava Vlada Republike Hrvatske. Članovi Upravnog vijeća prvenstveno se imenuju iz reda nositelja javnih funkcija i stručnjaka s područja upravljanja vodama, gospodarstva i javnih financija. Jednoga člana Upravnoga vijeća imenuju i razrješuju radnici, odnosno radničko vijeće Hrvatskih voda prema propisima o radu. 

Članom Upravnog vijeća ne može biti osoba koja je u poslovnom odnosu s Hrvatskim vodama. 

Vlada Republike Hrvatske može člana Upravnog vijeća razriješiti i prije isteka vremena na koje je imenovan, a dužna ga je razriješiti ako nastupe okolnosti iz stavka 2. ovoga članka. 

Članak 163. 

Upravno vijeće : 

1. donosi Statut, uz suglasnost Vlade Republike Hrvatske, 

2. donosi financijski plan koji će stupiti na snagu suglasnošću Hrvatskoga sabora,
3. donosi Plan upravljanja vodama, odluku o izvršenju Plana upravljanja vodama, prihvaća izvješće o izvršenju Plana upravljanja vodama te temeljna financijska izvješća, 

4. donosi odluku o unutarnjem ustrojstvu, 

5. donosi opće akte potrebne za poslovanje Hrvatskih voda i druge akte koje prema ovome Zakonu donose Hrvatske vode, 

6. donosi poslovnik o svome radu, 

7. razmatra izvješća direktora, 

8. odlučuje o osnivanju društava kapitala ili druge pravne osobe i o ulaganjima u te pravne osobe, 

9. odlučuje o preuzimanju zajmova iznad iznosa određenog Statutom, 

10. imenuje članove drugih tijela Hrvatskih voda, ako Statutom ili aktom kojim se takvo tijelo osniva nije drugačije određeno, 

11. obavlja druge poslove i zadatke određene Statutom i općim aktima Hrvatskih voda. 

Akti iz stavka 1. točke 2., 3., 4., 8. i 9. ovoga članka donose se uz suglasnost ministra nadležnog za vodno gospodarstvo. 

Članak 164. 

Upravno vijeće ima predsjednika kojeg biraju članovi tog Vijeća. 

Članak 165. 

Upravno vijeće raspravlja i odlučuje na sjednicama na kojima mora prisustvovati najmanje pet članova Vijeća. Odluke se donose većinom glasova prisutnih. 

Iznimno od stavka 1. ovoga članka, za donošenje odluka o pitanjima iz članka 163. stavka 1. točke 1., 2., 3., 4., 8. i 9. ovoga Zakona potrebna je dvotrećinska većina glasova svih članova Vijeća. 

Članak 166. 

Članovi Upravnog vijeća dužni su u svom radu i pri odlučivanju u Vijeću postupati prema načelu savjesnosti u sklada sa Zakonom i općim aktima Hrvatskih voda. 

Članovi Upravnog vijeća imaju pravo na naknadu za rad u Upravnom vijeću u skladu sa Statutom. 

Članak 167. 

Voditelj poslovanja Hrvatskih voda je direktor. 

Direktor: 

1. organizira poslovanje, 

2. predstavlja i zastupa Hrvatske vode, 

3. poduzima sve pravne radnje u ime i za račun Hrvatskih voda, 

4. predlaže Plan upravljanja vodama, financijske planove i temeljna financijska izvješća, 

5. podnosi izvješća o stanju vodnog režima i poslovanju Hrvatskih voda, 

6. obavlja druge poslove i ovlasti sukladno Statutu. 

Direktor je odgovoran za zakonitost rada Hrvatskih voda. 

Članak 168. 

Direktora imenuje i razrješava Vlada Republike Hrvatske na prijedlog ministra nadležnog za vodno gospodarstvo, na vrijeme od pet godina. 

Uvjeti koje mora ispunjavati osoba koja se imenuje za direktora određuju se Statutom. 

Članak 169. 

Hrvatske vode mogu imati i druga nadzorna i stručna tijela. Sastav, način osnivanja, djelokrug i način rada tih tijela određuju se Statutom ili drugim aktom koji se donosi na temelju Statuta. 

Članak 170. 

Unutarnje ustrojstvo Hrvatskih voda utvrđuje se posebnim općim aktom koje donosi Upravno vijeće uz suglasnost ministra nadležnog za vodno gospodarstvo. Unutar Hrvatskih voda ustrojavaju se organizacijske jedinice sukladno teritorijalnim osnovama za upravljanje vodama. 

Unutar Hrvatskih voda ustrojavaju se organizacijske jedinice sukladno teritorijalnim osnovama za upravljanje vodama. 

Članak 171. 

Statutom Hrvatskih voda utvrđuju se osobito: ovlasti i način odlučivanja pojedinih tijela i direktora, osnove za donošenje planova, osnove unutarnjeg ustrojstva, način i uvjeti raspolaganja sredstvima, način ostvarivanja odnosa s jedinicama lokalne samouprave u pitanjima upravljanja vodama, način ostvarivanja javnosti rada, te druga pitanja za koja je ovim ili drugim zakonom određeno da se uređuju statutom. 

2. POSLOVI OSOBITO ZNAČAJNI ZA UPRAVLJANJE VODAMA 

Članak 172. 

Poslovi osobito značajni za upravljanje vodama, za čije se obavljanje moraju ispuniti posebni uvjeti propisani ovim Zakonom, odnosno propisom na osnovi ovoga Zakona, jesu:
1. projektiranje vodnih građevina,
2. tehničko i gospodarsko održavanje vodnog dobra, regulacijskih i vodnih građevina i uređaja, tehničko i gospodarsko održavanje melioracijskih sustava za odvodnjavanje i navodnjavanje, tehnič​ki radovi provođenja obrane od poplava i drugih oblika zaštite od štetnog djelovanja voda,
3. uređenje vodotoka i drugih voda (regulacijski radovi),
4. rukovanje sustavom za navodnjavanje,
5. vodoopskrbna djelatnost iz članka 31. ovoga Zakona,
6. djelatnost javne odvodnje otpadnih voda iz članka 74. ovoga Zakona.
Članak 173. 

Obavljanje poslova iz članka 172. točke 2., 3. i 4. ovoga Zakona na određenom slivnom području, Hrvatske vode povjeravaju pravnoj osobi koja ispunjava posebne uvjete iz članka 174. ovoga Zakona čije je sjedište na tom slivnom području. O povjeravanju poslova zaključuje se ugovor za razdoblje od jedne ili više godina. Ako na određenom slivnom području nije osnovana takva pravna osoba, poslovi se povjeravaju drugoj pravnoj osobi registriranoj za obavljanje takvih poslova. 

Članak 174. 

Posebne uvjete za obavljanje poslova iz članka 172. ovoga Zakona, a osobito potrebnu tehničku opremljenost, stručnu osposobljenost zaposlenika, obvezu kontinuiranog obavljanja poslova, te poduzimanja posebnih mjera, propisuje ministar nadležan za vodno gospodarstvo. 

Za upis poslova iz članka 172. ovoga Zakona kao predmeta poslovanja u sudski registar potrebno je rješenje ministarstva nadležnog za vodno gospodarstvo o ispunjavanju uvjeta iz stavka 1. ovoga članka. 

Konačno i/ili pravomoćno rješenje iz stavka 2. ovoga članka ukinut će ministarstvo nadležno za vodno gospodarstvo po službenoj dužnosti i bez pristanka stranke, a ukidanje upisati u sudski registar, ako se u razdoblju nakon njegovoga izdavanja utvrdi prestanak ispunjavanja uvjeta iz stavka 1. ovoga članka. Protiv rješenja o ukidanju rješenja iz stavka 2. ovoga članka žalba nije dopuštena, ali se može pokrenuti upravni spor.
VI. NACIONALNO VIJEĆE ZA VODE 

Članak 175. 

Nacionalno vijeće za vode osniva se radi razmatranja sustavnih pitanja upravljanja vodama, usklađivanja različitih potreba i interesa te predlaganja mjera za razvoj i poboljšanje vodnog sustava u Republici Hrvatskoj. 

Nacionalno vijeće za vode: 

1. razmatra i daje mišljenje o prijedlozima zakona i drugih propisa kojima se uređuju pitanja u vezi s upravljanjem vodama, 

2. razmatra provođenje zakona i propisa o upravljanju vodama, 

3. razmatra prijedloge Strategije upravljanja vodama i planova upravljanja vodnim područjima, 

4. razmatra sustav financiranja upravljanja vodama i način korištenja tako osiguranih sredstava, 

5. razmatra potrebe koje se putem vodnog sustava ostvaruju u različitim djelatnostima i područjima života (uređenje naselja, poljoprivreda, energetika, plovidba, industrija, turizam i dr.). 

U vezi s pitanjima koja razmatra, Nacionalno vijeće za vode daje mišljenja, utvrđuje stajališta i prijedloge, predlaže donošenje propisa i poduzimanje mjera. 

Članak 176. 

Nacionalno vijeće za vode ima predsjednika i deset članova koje na vrijeme od četiri godine imenuje Hrvatski sabor. 

Predsjednik i članovi Nacionalnog vijeća za vode imenuju se iz reda zastupnika u Hrvatskom saboru, te iz reda istaknutih znanstvenika i stručnih djelatnika iz područja upravljanja vodama i tome srodnih područja. 

Članak 177. 

Nacionalno vijeće za vode donosi poslovnik o svom radu. Stručne i druge poslove potrebne za rad Nacionalnog vijeća za vode obavlja ministarstvo nadležno za vodno gospodarstvo. 

VII. NADZOR I UPRAVNE MJERE 

Članak 178. 

Upravni nadzor nad provedbom ovoga Zakona i propisa donesenih na temelju njega kao i upravni nadzor nad Hrvatskim vodama u obavljanju prenijetih im poslova državne uprave obavlja ministarstvo nadležno za vodno gospodarstvo. 

Ako nadležne službe ureda državne uprave u županijama smatraju da postoje određene nepravilnosti ili nezakonitosti u radu ili postupanju Hrvatskih voda iz članka 21. Zakona o sustavu državne uprave ("Narodne novine", br. 75/93.) radi kojih se mogu poduzeti mjere upravnog nadzora prijavit će to ministarstvu nadležnom za vodno gospodarstvo. 

O poduzetim mjerama ili razlozima za nepoduzimanje mjera iz stavka 2. ovoga članka ministarstvo nadležno za vodno gospodarstvo izvijestit će podnositelja prijave u roku šezdeset dana od dana primitka prijave. 

Članak 179. 

Inspekcijski nadzor nad provedbom odredaba ovoga Zakona i propisa donesenih na temelju njega provodi inspekcija pri ministarstvu nadležnom za vodno gospodarstvo (u daljnjem tekstu: Državna vodopravna inspekcija) i inspekcija pri službama ureda državne uprave u županijama nadležnim za vodno gospodarstvo (u daljnjem tekstu: područna vodopravna inspekcija).
Poslove vodopravne inspekcije mogu obavljati i drugi državni službenici koje za to ovlasti ministar nadležan za vodno gospodarstvo. 

Članak 180. 

Vodopravna inspekcija nadzire osobito: 

1. stanje voda iz članka 2. ovoga Zakona, 

2. tehničku ispravnost i namjensko korištenje vodnih građevina i uređaja, 

3. korištenje voda i vodnog dobra u skladu sa Zakonom, vodopravnim aktima i ugovorom o koncesiji, 

4. stanje onečiščenosti, odnosno onečišćenja voda i provođenje mjera za zaštitu voda i izvršavanje uvjeta određenih vodopravnim aktima, 

5. pripremu i provođenje mjera za obranu od poplava i drugih mjera zaštite od štetnog djelovanja voda. 

6. zakonitost obavljanja djelatnosti iz članka 158. i 172. ovoga Zakona. 

Članak 181. 

Državna vodopravna inspekcija nadzire primjenu odredaba ovoga Zakona i drugih propisa i provođenje mjera u oblasti upravljanja vodama koje se odnose na izvršavanje međudržavnih obveza, radova i stanja vodnog sustava na vodama I. reda, pripremu i provođenje Državnog plana obrane od poplava i stanje vodnih građevina u vlasništvu države, pripremu i provođenje Državnog plana zaštite voda, postupanje u skladu s vodopravnim aktima iz članka 123. stavak 2. i članka 131. stavak 2. ovoga Zakona, te izvršavanje prava i obveza iz koncesije iz članka 145. stavka 2. točke 1. do 3. ovoga Zakona. 

Državna vodopravna inspekcija može neposredno obaviti poslove iz nadležnosti područne vodopravne inspekcije, kad ocijeni da se na drugi način ne mogu provesti odredbe ovoga Zakona ili drugih propisa donesenih na osnovi ovoga Zakona, a nadležna vodopravna inspekcija nije obavila inspekcijski nadzor u za to naloženom roku ili nije dovršila postupak u roku. 

Članak 182. 

Područna vodopravna inspekcija nadzire primjenu odredaba ovoga Zakona, drugih propisa donesenih na osnovi njega i odluka županijskih skupština ili Gradska skupština Grada Zagreba, odnosno gradskih i općinskih vijeća te provođenje mjera u oblasti upravljanja vodama u slučajevima za koje prema članku 181. ovoga Zakona nije utvrđena nadležnost Državne vodopravne inspekcije. 

Ako utvrdi da postoji osnova za postupanje iz nadležnosti Državne vodopravne inspekcije, vodopravna inspekcija članka može sama poduzeti neophodne mjere radi sprečavanja nastanka štete o čemu odmah izvještava Državnu vodopravnu inspekciju. 

Članak 183. 

Inspekcijski nadzor iz članka 179. ovoga Zakona provode vodopravni inspektori.
U provedbi inspekcijskog nadzora vodopravni inspektor ovlašten je zahtijevati od odgovorne osobe u pravnoj osobi, odnosno od fizičke osobe kod koje obavlja inspekcijski nadzor da: 

1. omogući izvršenje nadzora u radnim prostorijama, 

2. dostavi na uvid sve potrebne podatke i dokumentaciju, 

3. izvijesti o poduzetim mjerama za otklanjanje utvrđenih nedostataka, 

4. organizira i omogući uzimanje uzoraka vode u svrhu njezine analize, 

5. omogući izravan uvid u način obavljanja djelatnosti. 

Troškovi postupka iz stavka 2. točke 4. ovoga članka podmiruju se iz sredstava državnog proračuna, odnosno proračuna županije i Grada Zagreba. Ukoliko sastav vode ne odgovara propisanom, odnosno vodopravnom dozvolom utvrđenom sastavu, troškove postupka podmiruje ta pravna, odnosno fizička osoba. 

Članak 184. 

Ako utvrdi da su povrijeđene odredbe ovoga Zakona ili propisa donesenog na osnovi njega, vodopravni inspektor će zapisnikom utvrditi nepravilnosti i nedostatke, a ovlašten je i donijeti rješenje kojim će odrediti mjere i rok za njihovo otklanjanje. 

U slučaju iz stavka 1. ovoga članka vodopravni inspektor je ovlašten : 

1. zabraniti građenje ili izvođenje drugih radova ako se izvode bez propisanih vodopravnih akata ili suprotno njima, 

2. narediti privremenu obustavu rada, odnosno obavljanja djelatnosti, 

3. zabraniti uporabu objekata ili uređaja, 

4. zabraniti ili ograničiti korištenje voda, 

5. zabraniti ili ograničiti ispuštanje opasnih tvari u vode, 

6. zabraniti odlaganje otpadnih i drugih tvari na području na kojem to može utjecati na pogoršanje kakvoće vode, 

7. narediti poduzimanje mjera za pročišćavanje onečišćenih voda, 

8. narediti otklanjanje šteta i uspostavu prijašnjeg stanja, 

9. narediti privremeno oduzimanje predmeta kojim je počinjen prekršaj iz ovoga Zakona, do konačnosti rješenja iz stavka 1. ovoga članka, 

10. poduzeti druge mjere i radnje u skladu s ovim zakonom ili propisima donesenim na osnovi njega. 

Članak 185. 

Vodopravni inspektor predložit će ministarstvu nadležnom za vodno gospodarstvo da po pravu nadzora poništi vodopravnu dozvolu izdanu protivno odredbama ovoga Zakona i propisa donesenih na osnovi njega. 

Članak 186. 

Vodopravni inspektor može donijeti usmeno rješenje i odmah narediti njegovo izvršenje u slučaju kada je potrebno spriječiti radnju zbog koje može nastati neposredna opasnost za život i zdravlje ljudi, životinjski ili biljni svijet, odnosno veća materijalna šteta, a osobito: 

1. ako bi nastala neposredna opasnost od poplava, izljeva vode ili pogoršanja stanja u tijeku poplave, 

2. ako bi mogla nastati nestašica vode ili teškoće u opskrbi vodom, 

3. ako postoji opasnost od onečišćenja vode ili je nastupilo onečišćenje u opsegu u kojem to predstavlja neposrednu opasn, za život i zdravlje ljudi ili za životinjski ili biljni svijet. 

Pisani otpravak usmenog rješenja mora se stranci uputiti u roku od tri dana od dana donošenja usmenog rješenja. 

Članak 187. 

Protiv prvostupanjskog rješenja ministarstva nadležnog za vodno gospodarstvo donesenog na osnovi ovoga Zakona nije dopuštena žalba. 

Iznimno od stavka 1. ovoga članka, protiv rješenja Državne vodopravne inspekcije može se podnijeti žalba ministarstvu nadležnom za vodno gospodarstvo u roku osam dana od primitka rješenja. 

O žalbi odlučuje posebna komisija ministarstva nadležnog za vodno gospodarstvo koju imenuje ministar nadležan za vodno gospodarstvo. 

Žalba izjavljena protiv rješenja iz stavka 2. ovoga članka zadržava izvršenje rješenja. 

Članak 188. 

Poslove vodopravnog inspektora može obavljati osoba koja, pored zakonom utvrđenih uvjeta za rad u tijelima državne uprave, ima visoku stručnu spremu građevinskog smjera, kemijskog, biokemijskog, tehnološkog, inženjersko-ekološkog ili kulturno-tehničkog smjera i pet godina iskustva na poslovima upravljanja vodama i položen državni stručni ispit za vodopravnog inspektora. 

Program državnog stručnog ispita za vodopravnog inspektora propisuje ministar nadležan za vodno gospodarstvo. 

Članak 189. 

Vodopravni inspektori imaju službenu iskaznicu i značku, kojom se dokazuje njihovo službeno svojstvo i identitet. 

Način vođenja očevidnika i obrazac službene iskaznice i značke vodopravnog inspektora propisuje ministar nadležan za vodno gospodarstvo. 

Članak 190. 

Radi osiguranja provođenja odredaba ovoga Zakona i propisa donesenih na osnovi njega tijela državne uprave nadležna za poslove sanitarne inspekcije mogu: 

1. zabraniti građenje ili uporabu građevina i uređaja, korištenje zemljišta i obavljanje gospodarske i druge djelatnosti u zoni sanitarne zaštite izvorišta koja služe za javnu opskrbu vodom za piće, odnosno za opskrbu mineralnom vodom - ako se time ugrožava zdravstvena ispravnost vode, 

2. narediti otklanjanje nedostataka na građevinama i uređajima za opskrbu vodom za piće, koji mogu nepovoljno utjecati na količinu ili zdravstvenu ispravnost vode, 

3. zabraniti uporabu vode za piće koja ne odgovara propisanim uvjetima glede kemijskih, fizikalnih, bakterioloških, bioloških i radioaktivnih osobina, 

4. narediti pročiščavanje, dezinfekciju i provođenje drugih higijenskoepidemioloških mjera potrebnih radi poboljšanja zdravstvene ispravnosti vode za piće, 

5. narediti poduzimanje drugih mjera potrebnih za zaštitu zdravstvene ispravnosti vode. 

O poduzetim mjerama iz stavka 1. ovoga članka, tijela državne uprave nadležna za poslove sanitarne inspekcije izvjestit će nadležnu vodopravnu inspekciju. 

Članak 191. 

Odredbe članka 183. do 186. ovoga Zakona na odgovarajući način primjenjuju i tijela državne uprave nadležna za poslove sanitarne inspekcije pri poduzimanju mjera iz članka 190. ovoga Zakona. 

Članak 192. 

Ako pravna, odnosno fizička osoba u slučajevima iz članka 184. ovoga Zakona ne postupi prema rješenju vodopravnog inspektra, prisilit će se na izvršenje upravnom mjerom u visini desetorostruke prosječne plaće u Republici u proteklom tromjesečju. Svaka kasnija upravna mjera izriče se u dvostrukom iznosu od prethodne. 

Upravnu mjeru iz stavka 1. ovoga članka izvršavaju tijela nadležna za izvršenje novčanih kazni izrečenih za prekršaje. Ovaj iznos naplaćuje se u korist proračuna grada, odnosno općine, na čijem je području počinjen prekršaj. 

Članak 193. 

Poslove neposrednog nadzora nad stanjem voda i vodnih građevina, bespravnog korištenja javnoga vod​nog dobra, i bespravnog otuđenja šljunka i pijeska radi sprečavanja, utvrđivanja i uklanjanja onečišćenja voda i oštećenja vodnih građevina obavljaju vodočuvari. 

U obavljanju poslova iz stavka 1. ovoga članka vodočuvari su ovlašteni utvrđivati identitet osoba i podnositi prijave za prekršaje. 

Vodučuvari imaju vodočuvarsku iskaznicu. 

Propisom koji donosi ministar nadležan za vodno gospodarstvo određuju se uvjeti za obavljanje poslova vodočuvarske službe te oblik i sadržaj vodočuvarske iskaznice, te vođenja očevidnika o izdanim iskaznicama. 

VIII. KAZNENE ODREDBE 

Članak 194. 

Novčanom kaznom u iznosu od 40.000,00 do 500.000,00 kuna kaznit će se za prekršaj pravna osoba: 

1. ako u obavljanju vodoopskrbne djelatnosti ne osigura stalni i sustavni pregled vode, ne poduzima mjere za osiguravanje kakvoće vode i sanitarne ispravnosti uređaja (članak 35.), 

2. ako ne poduzima propisane mjere sanitarne zaštite izvorišta (članak 40.), 

3. ako bez vodopravne dozvole vadi pijesak, šljunak i kamen na području na kojem je propisana obveza pribavljanja takve dozvole ili te tvari vadi u količini većoj od dozvoljene (članak 53.), 

4. ako neovlašteno koristi vodno dobro (članak 64.), 

5. ako ne dopusti korištenje vodnog dobra za namjene iz članka 59. ovoga Zakona (članak 62.), 

6. ako u vode ispušta opasne i druge tvari ili ih odlaže na područje gdje postoji mogućnost onečišćenja, odnosno onečišćenje voda suprotno odredbama ovog Zakona (članak 10. stavak 2.), 

7. ako ne pročišćava otpadne tehnološke vode (članak 72. stavak 1. točka 1.), 

8. ako ne odstranjuje opasne tvari (članak 73.). 

9. ako iz sustava lokalne odvodnje ispuštaju vode iznad dozvoljenih graničnih vrijednosti (članak 72. stavak 1. točka 2.), 

10. ako ne ukloni nedostatke na uređajima za odvodnju otpadnih voda uslijed čega se onečišćuju podzemne vode (članak 74. stavak 2.), 

11. ako otpadne vode ne ispušta u skladu s odlukom o odvodnji otpadnih voda (članak 75. stavak 1.), 

12. ako ne provodi mjere utvrđene planom za zaštitu voda (članak 76.), 

13. ako ne postupi u skladu sa zabranom, odnosno ograničenjem ispuštanja otpadnih voda ili drugim propisanim mjerama za vrijeme niskog vodostaja (članak 78.), 

14. ako ne obavijesti policijsku upravu o nastalom onečiščenju ili zagadenju voda, odnosno o opasnosti od onečišćenja u vezi s njenim djelovanjem ili propustom (članak 79. stavak 1.), 

15. ako bez ovlasti obavlja analize sastava i kakvoće vode (članak 81.), 

16. ako ne provodi mjere utvrđene planom obrane od poplava i leda (članka 87.), 

17. ako ne vodi, odnosno ne vodi ažurno vodnu dokumentaciju (članak 103. stavak 3. i članak 115. stavak 5.), 

18. ako bez vodopravne suglasnosti obavlja radove građenja ili druge radove za koje je takva suglasnost obavezna ili radove ne izvodi u skladu s vodopravnom suglasnošču (članak 126. stavak 1.), 

19. ako bez vodopravne dozvole obavlja djelatnost za koju je takva dozvola potrebna ili takvu djelatnost ne obavlja u skladu s vodopravnom dozvolom i/ili dozvolbenim nalogom, odnosno stavlja u promet kemijske tvari i njihove pripravke bez vodopravne dozvole (članak 129. i 130.),
20. ako bez ugovora o koncesiji obavlja djelatnost, odnosno radnje za koje je propisana obveza pribavljanja koncesije (članak 143.), 

21. ako kao korisnik koncesije ne poduzima mjere za zaštitu života i zdravlja ljudi i imovine drugih osoba (članak 151.), 

22. ako kao korisnik koncesije ne obavi radnje naložene mu radi usklađivanja s promjenama u vodnom režimu (članak 152. stavak 1.), 

23. ako obavlja poslove iz članka 172. ovoga Zakona bez upisa u sudski registar (članak 174.), 

Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom u iznosu od 4.000,00 do 15.000,00 kuna. 

Za prekršaj iz stavka 1. ovoga članka kaznit će se fizička osoba novčanom kaznom u iznosu od 4.000,00 do 15.000,00 kuna.
Članak 195. 

Novčanom kaznom u iznosu od 20.000,00 do 100.000,00 kuna kaznit će se za prekršaj pravna osoba: 

1. ako bez vodopravne dozvole koristi vodu za namjene i u količini koja prolazi opseg opće uporabe (članak 27. i 28.), 

2. ako koristi vodu suprotno odluci o privremenom ograničenju ili trajnoj obustavi korištenja voda (članak 29.), 

3. ako u roku od 48 sati ne prijavi nalaz podzemnih voda prilikom izvođenja rudarskih radova, drugih iskopa i bušenja tla (članak 30. stavak 1.), 

4. ako ne dopusti uvid, uzimanje podataka i obavljanje potrebnih ispitivanja podzemnih voda (članak 30. stavak 2.), 

5. ako u obavljanju vodoopskrbne djelatnosti ne dostavlja podatke o provođenju mjera za osiguranje odgovarajuće kakvoće vode (članak 35.), 

6. ako suprotno propisu o graničnim vrijednostima opasnih i drugih tvari u septičke, odnosno sabirne jame ispušta otpadne vode (članak 72. stavak 1. točka 3.), 

7. ako ne vodi propisane očevidnike o ispuštanju u vode opasnih i štetnih tvari (članak 80.), 

8. ako ne sudjeluje u obrani od poplava kada je na to obavezan u skladu s planom obrane od poplava (članak 89.), 

9. ako ne poštuje privremeno ograničenje, odnosno zabranu cestovnog, željezničkog, odnosno riječnog prometa (članak 90. stavak 1.), 

10. ako kao korisnik akumulacije ne poduzme mjere kojima se osigurava prihvaćanje poplavnog vala (članak 91. stavak 1.), 

11. ako ne poduzima mjere obrane od leda (članak 92. stavak 2.), 

12. ako ne održava građevine detaljne melioracijske odvođnje u skladu s odlukom županijske skupštine (članak 103.), 

13. ako postupi suprotno zabranama propisanim radi očuvanja i održavanja regulacijskih i zaštitnih vodnih građevina i sprečavanja pogoršanja vodnog režima (članak 106. stavak 1. točka 1., 2., 4., 5. i 6.) 

14. ako na području na kojem je to zabranjeno podiže građevine i obavlja druge radove (članak 106. stavak 1. točka 3.), 

15. ako ceste, puteve i prijelaze na vodnom dobru, regulacijskim i zaštitnim vodnim građevinama ne održava na propisani način, odnosno koristi suprotno zabrani (članak 108. stavak 1.), 

16. ako ne dopušta korištenje pijeska, šljunka i kamena, odnosno ne dopušta prijelaz preko zemljišta radi provođenja obrane od poplava (članak 109. stavak 1. i 2.), 

17. ako ne dopušta prijelaz preko zemljišta radi održavanja vodnih građevina (članak 110. stavak 1.), 

18. ako mijenja ili presijeca tok podzemnih voda, odnosno koristi vode u opsegu kojim se ugrožavaju prava drugih osoba mineralna i termalna izvorišta, stabilnost tla i građevina (članak 111. stavak 1. točka 1.), 

19. ako mijenja pravac ili jačinu toka površinske vode koja protječe ili otječe preko njegova zemljišta (članak 111. stava točka 2.), 

20. ako ne omogući provedbu upravnog nadzora u skladu s člankom 183. ovoga Zakona,

21. iz članka 81.a stavka 2. ovoga Zakona ako ne podvrgne građevine iz članka 81.a stavka 1. ovoga Zakona kontroli ispravnosti po ovlaštenoj osobi, u razdoblju od svakih 5 godina i/ili ne ishodi potvrdu o sukladnosti građevine s bitnim zahtjevima za građevinu. 

Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom u iznosu 2.000,00 do 10.000,00 kuna. 

Odgovorna osoba u pravnoj osobi odnosno u tijelu pravne osobe koje ne dostavi odluku o koncesiji, odnosno ugovor o koncesiji Hrvatskim vodama na način i u roku propisanom člankom 146.a ovoga Zakona kaznit će se kaznom iz stavka 2. ovoga članka.
Za prekršaj iz stavka 1. ovoga članka kaznit će se fizička osoba novčanom kaznom u iznosu od 2.000,00 do 10.000,00 kuna
Članak 196. 

Novčanom kaznom u iznosu od 10.000,00 do 50.000,00 na kaznit će se za prekršaj pravna osoba: 

1. ako ne postupa u skladu s odlukom gradskog, odnosno općinskog vijeća o uvjetima korištenja vode iz javnih zdenaca crpki i sl. objekata koji nisu uključeni u sustav organizirane komunalne djelatnosti (članak 

37.), 

2. ako ne vodi propisane očevidnike o zahvaćanju i korištenju vode (članak 39. stavak 1.), 

3. ako ne vodi propisane očevidnike o izvađenim količinama pijeska, šljunka i kamena (članak 54.), 

4. ako se koristi vodnim dobrom za odmor i rekreaciju suprotno odluci gradskog, odnosno općinskog vijeća (članak 63.) 

5. ako ne uspostavi prijašnje stanje (članak 107.),

6. iz članka 81.a stavka 3. ovoga Zakona ako ne podvrgne građevine iz članka 81.a stavka 3. ovoga Zakona kontroli ispravnosti po ovlaštenoj osobi, u razdoblju od svakih 5 godina i/ili ne ishodi potvrdu o sukladnosti građevine s bitnim zahtjevima za građevinu. 

Za prekršaj iz stavka 1. ovoga članka kaznit će se i odgorna osoba u pravnoj osobi novčanom kaznom u iznosu l.000,00 do 5.000,00 kuna. 

Za prekršaj iz stavka 1. ovoga članka kaznit će se fizička osoba novčanom kaznom u iznosu od 1.000,00 do 5.000,00 kuna.
Članak 197. 

Novčanom kaznom u iznosu od 5.000,00 do 10.000,00 kuna kaznit će se za prekršaj pravna osoba : 

1. ako ne dostavlja podatke iz očevidnika o zahvaćenim i iskorištenim količinama vode (članak 39. stavak 1.), 

2. ako ne dostavlja podatke iz očevidnika o količini i kakvoći izvađenog pijeska, šljunka ili kamena (članak 54.), 

3. ako ne dostavlja podatke iz očevidnika o ispuštanju opasnih i štetnih tvari (članak 80.). 

Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom u iznosu od 500,00 do 5.000,00 kuna. 

Odgovorna osoba u pravnoj osobi, odnosno u tijelu pravne osobe koje ne dostavi odluku o određivanju i/ili zaštiti zaštićenoga područja prema članku 71.b stavku 4. ovoga Zakona u roku određenom tim člankom kaznit će se kaznom iz stavka 2. ovoga članka.
Odgovorna osoba u pravnoj osobi odnosno u tijelu pravne osobe koje ne postupi po odredbi članka 117.a stavka 1. i 2. ovoga Zakona kaznit će se kaznom iz stavka 2. ovoga članka.
Za prekršaj iz stavka 1. ovoga članka kaznit će se fizička osoba novčanom kaznom u iznosu od 500,00 do 5.000,00 kuna.
Članak 198. 

Iznos novčane kazne iz članka 137. ovoga Zakona i kazne za prekršaje iz članka 194. do 197. ovoga Zakona uplaćuju se u korist županijskog proračuna i namjenski koristi za financiranje radova uređenja vodotoka i drugih voda na slivnom području na kojem je prekršaj učinjen. 

Članak 199. 

Pored kazne izrečene za prekršaj prema počinitelju prekršaja iz članka 194. stavka 1. točke 3. ovoga Zakona mogu se poduzeti i zaštitne mjere oduzimanje vozila, opreme i pribora s kojima je prekršaj učinjen. 

Zaštitna mjera iz stavka 1, ovoga članka može se izreči na vrijeme do šest mjeseci, a u slučaju ponovljenog prekršaja u roku od dvije godine mogu se trajno oduzeti sredstva rada iz stavka 1. ovoga članka bez prava na naknadu. 

IX. PRIJELAZNE I ZAKLJUČNE ODREDBE

1. PROVOĐENJE STATUSNIH PROMJENA U JAVNIM VODOPRIVREDNIM PODUZEĆIMA I

POČETAK RADA HRVATSKIH VODA

Članak 200. 

Brisan. 

Članak 201. 

Brisan. 

Članak 202. 

Brisan. 

Članak 203. 

Brisan. 

Članak 204. 

Brisan. 

Članak 205. 

Brisan. 

2. PRIVATIZACIJA DRUŠTAVA KAPITALA KOJA OBAVLJAJU VODNOGOSPODARSKU DJELATNOST 

Članak 206. 

Društva kapitala iz članka 202. stavka 2. ovoga Zakona te društva s ograničenom odgovornošću u vlasništvu Javnoga vodoprivrednog poduzeća "Hrvatska vodoprivreda" (u daljnjem tekstu: društva kapitala) podliježu privatizaciji. 

Privatizacijom iz stavka 1. ovoga članka mora se obuhvatiti najmanje 51% temeljnog kapitala društva kapitala koje se privatizira. 

Za donošenje odluke o privatizaciji potrebno je prethodno mišljenje ministarstva nadležnog za vodno gospodarstvo. 

Na privatizaciju društva kapitala iz ovoga članka primjenjuju se odredbe Zakona o privatizaciji. 

OSTALE PRIJELAZNE I ZAKLJUČNE ODREDBE 

Članak 207. 

U roku od jedne godine od dana stupanja na snagu ovnga Zakona nadležni državni odvjetnik podnijet će zahtjev za upis nekretnina iz članka 60. ovoga Zakona u zemljišne knjige kao javno vodno dobro u vlasništvu Republike Hrvatske. 

Iznimno odredba stavka 1. ovoga članka ne primjenjuje se na zemljišne čestice iz članka 58. ovoga Zakona koje su aktom o nacinalizaciji, konfiskaciji ili na drugoj osnovi, osim na temelju raspolaganja prijašnjih vlasnika pretvorene u društveno vlasništvo dok se u skladu s posebnim zakonom ne riješi njihov pravni položaj. 

Članak 208. 

Brisan. 

Članak 209. 

Brisan. 

Članak 210. 

Brisan. 

Članak 211. 

Brisan. 

Članak 212. 

Brisan. 

Članak 213. 

Brisan. 

Članak 214. 

Brisan. 

Članak 215. 

Brisan. 

Članak 216. 

Brisan. 

Članak 217. 

Brisan. 

Članak 218. 

Brisan. 

Iz NN 150/05:

Članak 119.
Tijela ili osobe koje donose odluku o određivanju i/ili zaštiti područja iz članka 71.b stavka 2. ovoga Zakona, dužna su odluke koje postoje u trenutku stupanja na snagu ovoga Zakona dostaviti Hrvatskim vodama u roku do 60 dana od dana zaprimanja zahtjeva Hrvatskih voda. U protivnom, primijenit će se odredba o prekršaju iz članka 115. ovoga Zakona.
Članak 120.
Tijela ili osobe iz članka 146.a ovoga Zakona dužna su ugovore o koncesiji i odluke o dodjeli koncesije, koji postoje u trenutku stupanja na snagu ovoga Zakona, dostaviti u roku do 60 dana od zaprimanja zahtjeva Hrvatskih voda. U protivnom, primijenit će se odredba o prekršaju iz članka 113. ovoga Zakona.
Članak 121.
Vlada Republike Hrvatske će u roku do 6 mjeseci od stupanja na snagu ovoga Zakona razriješiti Upravno vijeće Hrvatskih voda i imenovati šest članova Upravnoga vijeća Hrvatskih voda. U istom roku, a nakon razrješenja Upravnoga vijeća iz prethodne rečenice, radnici, odnosno radničko vijeće Hrvatskih voda imenovat će jednoga člana Upravnoga vijeća.
Članak 122.
Dioničari odnosno udjeličari društava kapitala iz članka 202. stavka 2. Zakona o vodama (»Narodne novine«, br. 107/95.) obvezni su privatizirati ta društva sukladno članku 206. Zakona o vodama (»Narodne novine«, br. 107/95.) u roku od godine dana od dana stupanja na snagu ovoga Zakona.
Odgovorna osoba dioničara, odnosno udjeličara koji ne postupi po odredbi stavka 1. ovoga članka, kaznit će se novčanom kaznom od 10.000,00 do 14.000,00 kuna.
Društvima kapitala, nad kojima nije provedena privatizacija po odredbi stavka 1.ovoga članka, ministarstvo nadležno za vodno gospodarstvo ukinut će rješenje iz članka 174. stavka 2. Zakona o vodama (»Narodne novine«, br. 107/95.) i članka 97. ovoga Zakona.
Članak 123.
Republika Hrvatska uknjižit će se kao vlasnik u zemljišnu knjigu na svim onim zemljišnim česticama koje su u posjedu Hrvatskih voda najmanje 10 godina, a koje su u pravnom režimu javnoga vodnog dobra i/ili su vodne građevine iz članka 9. točke 1. Zakona o vodama (»Narodne novine«, br. 107/95.) i članka 4. ovoga Zakona. Temelj za upis u zemljišnu knjigu je katastarski posjedovni list i potvrda Hrvatskih voda da se radi o česticama u pravnom režimu javnoga vodnoga dobra i/ili vodnim građevinama iz članka 9. točke 1. Zakona o vodama (»Narodne novine«, br. 107/95.) i članka 4. ovoga Zakona. Prijedlog za uknjižbu podnosi nadležni državni odvjetnik nakon što mu Hrvatske vode dostave isprave za uknjižbu iz ovoga stavka.
Stranka protiv koje je izvršena uknjižba ovlaštena je podnijeti brisovnu tužbu prema propisima o zemljišnim knjigama u prekluzivnom roku do 6 mjeseci od dana dostave sudbenoga rješenja kojim se odobrava uknjižba iz stavka 1. ovoga članka.
Odredba stavka 1. i 2. ovoga članka odnosi se i na uknjižbu vlasništva županija na građevinama iz članka 11. stavka 1. Zakona o vodama (»Narodne novine«, br. 107/95.) i zemljišnog pojasa oko tih građevina. U tom slučaju potvrda Hrvatskih voda iz stavak 1. ovoga članka sadržavat će izjavu da se radi o građevinama iz članka 11. stavak 1. Zakona o vodama (»Narodne novine«, br. 107/95.) i pripadnom zemljišnom pojasu.
Članak 124.
Osobe iz članka 81.a stavka 2. ovoga Zakona dužne su podvrg​nuti građevine iz stavka 1., odnosno građevine iz stavka 3. istoga članka kontroli ispravnosti, a osobito na svojstvo vodonepropusnosti, po ovlaštenoj osobi, u roku od godine dana od dana stupanja na snagu propisa iz članka 81.a stavka 4. ovoga Zakona i ishoditi potvrdu o sukladnosti građevine s tehničkim zahtjevima. U protivnom, primijenit će se odredba o prekršaju iz članka 113. ovoga Zakona.
Članak 125.
Hrvatske vode dužne su u roku od godine dana od dana stupanja na snagu ovoga Zakona preispitati izdane vodopravne dozvole do dana njegova stupanja na snagu radi utvrđenja sukladnosti s člankom 74. ovoga Zakona i dozvolbene naloge radi utvrđenja suklad​nosti s člankom 79. ovoga Zakona te pozvati korisnike nesukladnih vodopravnih dozvola i dozvolbenih naloga da podnesu zahtjev za izdavanje novih vodopravnih dozvola i dozvolbenih naloga.
Pozvani korisnici dužni su podnijeti zahtjev za izdavanje novih vodopravnih dozvola i dozvolbenih naloga u roku do 60 dana po primitku poziva iz stavka 1. ovoga članka. Istekom toga roka Hrvatske vode će rješenjem oduzeti vodopravne dozvole i ukinuti dozvolbene naloge koji nisu sukladni s navedenim odredbama ovoga Zakona.
Članak 126.
Stupanjem na snagu ovoga Zakona prestaju važiti:
1. Točka V. stavak 1. Odluke o visini i obračunu naknade za va​đenje pijeska i šljunka (»Narodne novine«, br. 103/02) i
2. Uputstvo o vođenju evidencije o učestalosti ispuštanja vode (»Narodne novine«, br. 9/90.).
Članak 127.
Svi propisi doneseni na temelju Zakona o vodama (»Narodne novine«, br. 107/95.), osim propisa iz članka 126. ovoga Zakona, ostaju na snazi.
Članak 128.
U roku od godine dana od dana stupanja na snagu ovoga Zakona, Vlada Republike Hrvatske donijet će:
1. odluku iz članka 10. ovoga Zakona,
2. plan iz članka 77. stavka 1. ovoga Zakona.
Članak 129.
U roku od godine dana od dana stupanja na snagu ovoga Zakona, ministar nadležan za vodno gospodarstvo donijet će:
1. propis iz članka 15. ovoga Zakona,
2. propis iz članka 43. ovoga Zakona,
3. odluku iz članka 71.b stavka 5. ovoga Zakona,
4. propis iz članka 38. ovoga Zakona,
5. propis iz članka 81.a stavka 4. ovoga Zakona,
6. propis iz članka 105. ovoga Zakona,
7. propis iz članka 118. stavka 1. ovoga Zakona,
8. propis iz članka 121. ovoga Zakona,
9. propis iz članka 189. stavka 2. ovoga Zakona, i
10. propis iz članka 193. stavka 4. ovoga Zakona.
Članak 130.
Od stupanja na snagu ovoga Zakona do stupanja na snagu odluke kojom se, na temelju Zakona o izmjenama i dopunama Zakona o financiranju vodnoga gospodarstva, uređuje visina naknade za melioracijsku odvodnju, odgovornost za održavanje detaljnih melioracijskih građevina iz članka 103. stavka 2. Zakona o vodama (»Narodne novine«, br. 107/95.), imaju korisnici melioracijskog sustava.
Od stupanja na snagu odluke kojom se, na temelju Zakona o izmjenama i dopunama Zakona o financiranju vodnoga gospodarstva, uređuje visina naknade za melioracijsku odvodnju, do 1. siječnja 2009. odgovornost za održavanje detaljnih melioracijskih građevina iz članka 103. stavka 2. Zakona o vodama (»Narodne novine«, br. 107/95.) imaju Hrvatske vode.
Članak 132.
Ovaj Zakon stupa na snagu osmoga dana od dana objave u »Narodnim novinama«.
Članak 219. 

Ovaj Zakon stupa na snagu osmoga dana od dana njegove objave u "Narodnim novinama", a primjenjuje se od 1. siječnja 1996. godine. 

